
מושב רביעי
<פרוטוקול מס' 536>
מישיבת ועדת החוקה, חוק ומשפט
יום שלישי, י"ד בשבט התשע"ח (30 בינואר 2018), שעה 9:00
<סדר היום:>
<הצעת חוק ההוצאה לפועל (תיקון מס' 54), התשע"ז-2017>
נכחו:

<חברי הוועדה:> 
ניסן סלומינסקי – היו"ר
אלעזר שטרן
<מוזמנים:> 
	מירב זהוראי
	–
	עו"ד, משרד המשפטים

	תומר מוסקוביץ
	–
	מנכ"ל, רשות האכיפה והגביה

	ענת ליברמן
	–
	ס. יועמ"שית, רשות האכיפה והגביה

	זהבה סרי
	–
	מנהלת אגף מזונות ארצי, רשות האכיפה והגביה

	קרן פרג'ון זיטמן
	–
	רשמת הוצאה לפועל, רשות האכיפה והגביה

	שמרית רגב שרייבר
	–
	מנכ"ל, רשות האכיפה והגביה

	אביטל בגין
	–
	ממונה ארצית, הסיוע המשפטי

	יוסף פולסקי
	–
	לשכה משפטית, המוסד לביטוח לאומי

	מאירה בסוק
	–
	יועצת משפטית, ארגון נעמ"ת

	יניב הרינג
	–
	פורום הוצל"פ, לשכת עורכי הדין

	ניקול דהאן
	–
	סנגור ילדים, אוניברסיטאות ומוסדות אקדמים

	גיא טל- טייטלבאום
	–
	יו"ר ועד האבות - זכות אבות

	משה שמעון
	–
	ועד האבות - זכות אבות

	גיא לפידות
	–
	ועד אבות

	פרח עץ חיים
	–
	ועד אבות

	משה בר
	–
	עמותת תנו יד לחירש ונכים למען נכים, יו"ר העמותה

	אליסה מלכה דברה 
	–
	מנכ"לית עוז בנקים לא מעל החוק

	מזל נייגו
	–
	ממונה חקיקה, לשכת עו"ד


<ייעוץ משפטי: >
אלעזר שטרן
<מנהל/ת הוועדה:>
אסף פרידמן
<רישום פרלמנטרי:>
יפעת קדם
<הצעת חוק ההוצאה לפועל (תיקון מס' 54), התשע"ז-2017,  מ/1124>
<היו"ר ניסן סלומינסקי:>
אנחנו מתחילים קודם עם המזונות, אחר כך עם ההיוועדות. מי מציג את זה? הם יציגו או אתה? 
<אלעזר שטרן (הלשכה המשפטית):>
תציגו עוד פעם.
<היו"ר ניסן סלומינסקי:>
אני מתנצל שאז לא הייתי.

<ענת ליברמן:>
אז נחזור בקצרה. 

<היו"ר ניסן סלומינסקי:>
ממש בקצרה.

<ענת ליברמן:>
המטרה של התיקון שאנחנו מבצעים היום היא לאפשר לרשם הוצאה לפועל, להסמיך אותו לפרוס חוב עבר במזונות. נכון להיום, לפי סעיף 69 לחוק ההוצאה לפועל, בכל חוב אחר שהוא לא חוב מזונות, רשם יכול לבצע חקירת יכולת לחייב ולאפשר לו לשלם חוב פסוק בתשלומים. בעצם לא בבת אחת, אלא לשיעורים, וזה אחרי שהוא ביצע חקירה פרונטאלית או על סמך מסמכים. כאשר בית המשפט קבע מראש את השיעורים שבו ישולם פסק הדין, לרשם אין את הסמכות הזאת. הוא יכול להפנות את החייב, אם הוא חושב שהוא לא יכול לעמוד בתשלום החוב, חזרה לבית המשפט כדי לשנות את השיעורים שנקבעו בפסק הדין. כאשר מדובר בחוב מזונות, לא רק העתידי אלא גם חוב עבר שכבר נצבר עד שאותו חייב הגיע להוצאה לפועל או תוך כדי השהות שלו בהוצאה לפועל, הסמכות של הרשם עוד אפילו יותר מוגבלת, והוא מוסמך להעביר - - 
<היו"ר ניסן סלומינסקי:>
בהנחה שבחוב הזה השופט לא טיפל וזה נשאר חוב כיחידה.
<ענת ליברמן:>
כרגע זה כבר חוב כיחידה. כן, החוב כבר התגבש. גם אם בית המשפט קבע מראש אותו לאיזה שהם תשלומים - -
<היו"ר ניסן סלומינסקי:>
כן, אבל עכשיו הוא התגבש כיחידה.
<ענת ליברמן:>
נכון. כרגע הוא כבר חוב עבר. הוא חוב שכבר חלף המועד שלו לתשלום, לכן הוא התגבש לחוב אחד. הרשם, רק מטעמים מיוחדים שיירשמו, מוסמך להעביר את אותו חוב לפריסה בבית המשפט המוסמך. זה יכול להיות בית משפט לענייני משפחה, זה יכול להיות גם בית דין דתי כלשהו. מה שנוצר פה זה איזה שהוא דיון כפול, כי כדי שהרשם יוכל, מטעמים מיוחדים שיירשמו, להעביר את אותו חוב לפריסה בבית המשפט, הוא בעצם צריך לברר את היכולת של החייב, לראות שיש באמת טעמים מיוחדים שבגינם הוא יכול להפנות את התיק חזרה לבית המשפט לפריסה. מתבצע פה איזה שהוא דיון כפול במצבו של החייב עד שהוא מגיע לפריסה. מיותר גם להגיד שיש פה שתי ערכאות שדנות בעניין. החייב וגם הזוכה צריכים להיטלטל לערכאה שיפוטית נוספת, לשלם אגרה נוספת, וכל הפרוצדורה שכרוכה בכך מאוד מקשה על הצדדים.
<היו"ר ניסן סלומינסקי:>
לרשם יש מעין כוח שיפוטי מסוים. 

<ענת ליברמן:>

נכון.

<תומר מוסקוביץ:>
נמצאת איתנו פה גם כבוד הרשמת קרן פרג'ון זיטמן, היא עוסקת בזה ביום יום שלה. אם תרצו לשמוע, אז - -  
<ענת ליברמן:>
אנחנו חושבים שגם מבחינה מהותית הדבר הרבה יותר נכון, מכיוון שהרשמים, עיקר העיסוק שלהם הוא לברר יכולת של חייב. אנחנו חושבים שזה יהיה נכון להקנות את הסמכות הזאת לרשמי ההוצאה לפועל כך שכאשר מצטבר כבר חוב עבר במזונות, הרשמים יוכלו, בהתבסס על תנאים מסוימים שצריך שהם התקיימו כדי להתוות את שיקול דעתם, לפרוס את חוב העבר.

<מירב זהוראי:>

נקודה אחת רק להבהרה. רק לחדד שאנחנו לא נוגעים פה בחוב המזונות השוטף. בית המשפט פוסק את חוב המזונות השוטף. זה נשאר. לרשם לא ניתנה פה שום סמכות לשנות את חוב המזונות השוטף, רק לפרוס את חוב העבר, את מה שכבר הצטבר. ההצעה בנויה כך שגם לא יהיה מצב שבפועל הוא משנה. דרך המנגנון הזה הוא לא יוכל להתחיל לשנות את החוב השוטף. קבענו שזה לא משהו שאפשר לעשות.  

<היו"ר ניסן סלומינסקי:>
מה שאני מבין זה שהאיש לא משלם את החוב השוטף, כי הרי בגין זה נוצר החוב הקבוע. הוא ימשיך לא לשלם. 
<מירב זהוראי:>
אחד התנאים זה שהוא חייב לשלם את החוב השוטף כדי שהפריסה תמשיך להתקיים.
<היו"ר ניסן סלומינסקי:>
מכאן ולהבא, לא שהוא צריך להחזיר גם - - 
<מירב זהוראי:>
פורסים לו את חוב העבר, אבל בשביל שהפריסה הזאת תמשיך והוא יוכל להמשיך לשלם לפי הפריסה,  הוא צריך להמשיך לשלם את חוב המזונות השוטף שלו.

<גיא טל- טייטלבאום:>

זה לא חוב אבוד?

<היו"ר ניסן סלומינסקי:>
נניח שיש חוב שוטף של 700 שקל כל חודש שהאיש לא שילם ומזה נוצר חוב של 3,000 שקל. עכשיו רוצים לעשות לו פריסה של ה-3,000. ה-700 ימשיך לרוץ?
<ענת ליברמן:>
כן. כשנעבור על הסעיפים, כשנקריא את הסעיפים נוכל לראות שהתנאי הבסיסי הוא שהוא עמד בתקופה מסוימת גם בתשלום של החוב השוטף. כלומר, הוא לא יכול לבוא ולבקש לפרוס את חוב העבר מבלי שהוא עומד בתשלום השוטף במשך תקופה שקבועה בסעיף. רק בסעיף אחר שבו קבענו חריג נאפשר לרשם לדון במקום שבו הוא לא שילם עד עכשיו את השוטף.
<היו"ר ניסן סלומינסקי:>
אם הוא ימשיך לשלם את ה-700 שקל, חוץ מזה יהיה לו עוד 150 שקל כדי לכסות - - 
<ענת ליברמן:>
נכון, על חשבון חוב העבר. זה מהטעם העקרוני שרשם לא יכול לשנות את פסיקת בית המשפט. האדם חייב להמשיך לשלם את 700 השקלים האלה של החוב השוטף שקבע בית המשפט. אם הוא לא יכול לשלם את זה, הוא חייב לחזור לבית המשפט כדי לשנות את התשלומים. זה הטעם העקרוני. הטעם הפשוט זה שאם הוא לא ישלם את ה-700 שקל האלה, הוא לעולם לא יגמור את החוב כי תמיד על חוב העבר - - 
<היו"ר ניסן סלומינסקי:>
ואם אדם לא יכול, עשו לו בדיקה ורואים שהוא לא יכול?
<ענת ליברמן:>
הוא חייב לחזור לבית המשפט.
<היו"ר ניסן סלומינסקי:>
ואז בית המשפט כבר ידון על שני הדברים, גם על השוטף וגם על החוב שנשאר.
<ענת ליברמן:>
אם הוא יחליט, אז כן. הוא יכול להחליט שהוא דן גם בזה.
<מירב זהוראי:>
אני רק אגיד עוד משהו שעלה בדיון הקודם. הדיון בשאלה של איך בית משפט פוסק את חוב המזונות השוטף זה משהו אחר. 
<היו"ר ניסן סלומינסקי:>

זה לא קשור.

<מירב זהוראי:>
הוא נדון כרגע, אני מבינה, בהקשרים אחרים. בזה אנחנו לא עוסקים. זה גם לא בסמכות שלנו.

<ענת ליברמן:>
רק הערה אחת נוספת כי מירב כבר התחילה להבהיר. כשאנחנו מדברים על פריסת חוב עבר, אנחנו מתייחסים פה לחוב עבר של זוכה פרטית. תיקי מזונות בהוצאה לפועל נחלקים לשני סוגי זוכים: זוכות פרטיות שבאות לגבות את החוב שלהן והמוסד לביטוח לאומי. המוסד לביטוח לאומי, לפי חוק המזונות (הבטחת תשלום), משלם במקרים מסוימים לזוכות מזונות את מה שקבע להן פסק הדין אם החייב לא משלם את זה. אז הם נכנסים בנעלי הזוכה, זכאים להגיע, לפתוח תיק בהוצאה לפועל כדי לגבות את אותו סכום שהם שילמו לזוכה. אם הזוכה זכאית ליותר ממה שהם שילמו לה לפי פסק הדין, הם יכולים גם לגבות עבורה את ההפרשים. כשמדובר בזוכה שהוא הביטוח הלאומי, יש לגביו כללים אחרים. כבר היום רשמים יכולים לבצע חקירת יכולת ולפרוס את חוב העבר. כל התנאים שקבענו כאן בתיקון הזה לא חלים על זוכה שהוא המוסד לביטוח לאומי. לגביו ממשיכים הכללים הרגילים. אנחנו מדברים כרגע רק על חוב מזונות לזוכה פרטית. 

<היו"ר ניסן סלומינסקי:>
זה כל החוק?
<ענת ליברמן:>
יש עוד חלק אחד לגבי התראה.

<היו"ר ניסן סלומינסקי:>

הבנתי שהוא הרבה יותר מסובך. פה זה נראה פשוט. 

<מירב זהוראי:>
יש תיקון שקשור לתיקון אחר. הוא קשור להתראה שצריך לשלוח בתביעה לסכום קצוב. נראה לי שכשנגיע לשם - - 
<גיא טל- טייטלבאום:>
אני אשמח להתייחס לכמה דברים כי יש פה דיסאינפורמציה ואי דיוקים. 

<היו"ר ניסן סלומינסקי:>

אני מבקש שתעשה את זה ממש קצר, כי נדמה לי שבישיבה הקודמת כבר דיברתם כמעט שלושת רבעי שעה. זה בסדר גמור. אני רוצה שהפעם זה יהיה קצר קצר, כי אנחנו עכשיו רוצים להתקדם.  

<גיא טל- טייטלבאום:>
כן, אני מבין, אבל אי אפשר להתקדם ולהשאיר את כל אי הדיוקים מאחורה. 

<היו"ר ניסן סלומינסקי:>

כבר אמרת את זה. 

<גיא טל- טייטלבאום:>
מהישיבה הקודמת נשלחנו לעשות משימה, נשלחנו להביא לפה כמה נתונים. זה מה שנאמר לנו. עשינו עבודה. 

<היו"ר ניסן סלומינסקי:>

אני לא יודע מי נתן לכם משימות. 

<גיא טל- טייטלבאום:>

אני לא צריך יותר מ-10 דקות.

<היו"ר ניסן סלומינסקי:>

10 דקות אין לך. אתה רואה שאפילו נציגי הממשלה עשו את זה בהרבה פחות.

<גיא טל- טייטלבאום:>
קודם כל, אין דבר כזה חוב עבר, אלא אם כן הילד הגיע - -  

<היו"ר ניסן סלומינסקי:>

אני מקציב לך 3 דקות, לא מעבר לזה.
<גיא טל- טייטלבאום:>
אני אנצל אותן מהר. אין דבר כזה חוב עבר, אלא אם כן הילדים הגיעו לגיל 18 או 21, לפי מה שקבע פסק דין המזונות. כל עוד יש מזונות שוטפים אין דבר כזה שנקרא חוב עבר. זה חוב שכל הזמן מגדיל את עצמו. ההבדל בין פרטיות לביטוח הלאומי הוא מאוד פשוט. אלו שהולכות לביטוח לאומי הן כאלו שמרוויחות מינימום ולכן הן פונות לביטוח לאומי כדי לעשות השלמה. הפרטיות שפונות אלו נשים שיכולות להרוויח גם 40 אלף שקל בחודש. יש פה חוסר אינפורמציה טוטאלי. הם יכולים למכור לכם מה שאתם רוצים, אבל זו לא המציאות, זה שקר וכזב. 
עכשיו, כל עוד ימשיכו לתת את המכות לחייב מזונות, שזה בעצם האבא, הוא בן אדם, ואתם לא תתנו לו את המחייה הבסיסית כדי לחיות בכלל, אין סיכוי שתגבו את החוב הזה. חוב העבר הוא חוב אבוד.  אני בא מהשטח, אני יודע מה קורה. עצם העובדה שמבטלים רישיון נהיגה או לא מאפשרים לאבא, לחייב לחדש גם את רישיון הנהיגה שלו, זה פוגע לו בפרנסה, זה פוגע לו בהסדרי הראייה עם הילדים, הוא לא יכול להגיע, הוא פתאום צריך לנסוע בתחבורה ציבורית, הוא צריך לצאת יותר מוקדם מהעבודה, צריך לצאת לפה. לקחתם לו את הרגליים. אנחנו לא בשנות השלושים. 
עוד דבר זה ביטול הקצבאות. מעקלים קצבאות לנכים. שתבינו, כבוד היושב-ראש, חוב מזונות נקרא חוב מיוחד בהוצאה לפועל. למה הוא מיוחד? כי יש לו את הזכות הבלעדית לפגוע בזכויות אדם בסיסיות וביסוד של אמנות שמדינת ישראל חתומה עליהן. מדינת ישראל, מכל המדינות המערביות, נשארה מאחור. היא נותנת צווי מאסר לחייבים בהוצאה לפועל, שזו אפליה והפליה של מגדר שלם. אנחנו לא מדינה לא נאורה שפוגעת לפי מין, גזע ודת. 

<היו"ר ניסן סלומינסקי:>
ה-3 דקות שהקצבנו לך הסתיימו.
<גיא טל- טייטלבאום:>

אני מבקש עוד דקה אחת. 

<היו"ר ניסן סלומינסקי:>
חלק מהדברים שנאמרים, שהם חשובים, נאמרים מתוך הלב, אבל הם לא קשורים לחוק הזה, הם לא קשורים למערכת הזאת.

<גיא טל- טייטלבאום:>
הם מאוד קשורים.
<היו"ר ניסן סלומינסקי:>
לא בהכרח. יכול להיות שהם קשורים לבתי המשפט, לכל ההסתכלות בכלל. זה לא הדיון שלנו כאן. 

<גיא טל- טייטלבאום:>
מה קשור לבית המשפט?
<היו"ר ניסן סלומינסקי:>
איך שמחלקים לך את החוב, איך שפורסים לך את החוב, אם אתה יכול לשלם את זה, אם אתה לא יכול לשלם את זה. אם בית המשפט קובע תשלומים מסוימים, אתה צריך לעמוד בהם. אם בית המשפט קבע, הוא כנראה עשה חקירה וחשב שאתה מסוגל לעמוד בהם.
<גיא טל- טייטלבאום:>
אז זהו, החקירה לא מתבצעת.

<היו"ר ניסן סלומינסקי:>

אבל שוב, זה לא קשור לפה. 

<גיא טל- טייטלבאום:>
אבל אי אפשר לדון - - 

<היו"ר ניסן סלומינסקי:>

הבנתי מה שאתה אומר.

<גיא טל- טייטלבאום:>

שמה? הוצאה לפועל מרוכז בלחסל את האבא. 
<היו"ר ניסן סלומינסקי:>

מאה אחוז, הבנתי.

<גיא טל- טייטלבאום:>

זה מאה אחוז? הילדים נפגעים באופן ישיר.
<היו"ר ניסן סלומינסקי:>

גיא, הבנתי מה שאתה אומר. הכוונה במאה אחוז זה שהבנתי מה שאתה אומר. אם אני מסכים איתך או לא, זה כבר סיפור נפרד. 
<גיא טל- טייטלבאום:>
אתה לא יכול להסכים, אתה לא יודע את הנתונים האמיתיים. אתה שומע אותם, את מה שהם אומרים.
<היו"ר ניסן סלומינסקי:>
אני רק אומר שזה לא קשור לדיון הזה.

<גיא טל- טייטלבאום:>

אז בשביל מה אמרו לי להכין את הדברים שהכנתי. 

<היו"ר ניסן סלומינסקי:>

אני לא יודע מי אמר לך.

<גיא טל- טייטלבאום:>

מי שהחליף אותך, חבר הכנסת בני בגין.

<היו"ר ניסן סלומינסקי:>

אמרת את הדברים, שמעתי. אני חושב שזה לא קשור.

<גיא טל- טייטלבאום:>
לא קשור? אתם מדברים על חובות של האבות, כשהצד של האבות לא חשוב לכם. טוב, תסתדרו לבד. 
<היו"ר ניסן סלומינסקי:>
לא אמרנו את זה כך. אמרנו שחלק מהדברים - - 

<גיא טל- טייטלבאום:>

חשבתי שיש פה דמוקרטיה, שאנחנו במדינה דמוקרטית. 

<היו"ר ניסן סלומינסקי:>
חלק מהדברים שאתה אומר לא קשורים אליהם, הם קשורים לפסיקה של בית משפט, איך החוק בישראל מסתכל על הנושא הזה. זה לא קשור לדיון שאנחנו מדברים כאן כרגע.
<גיא טל- טייטלבאום:>
זה מאוד קשור, כי הסנקציות מופעלות בהוצאה לפועל. למה אתם מאפשרים את זה?

<היו"ר ניסן סלומינסקי:>

גיא, אני מבקש, אל תנצל את זה שנתתי לך לדבר בהתחלה.

<גיא טל- טייטלבאום:>

לנצל? אני אמור להרגיש נחות?

<היו"ר ניסן סלומינסקי:>

אתה לא אמור להרגיש נחות. נתתי לך לדבר. אמרתי לך 3 דקות, למרות שבדרך כלל אני לא נותן בפתיחה. בקושי המשרדים דיברו. אפילו היועץ המשפטי עוד לא דיבר. נתתי לך. אל תתחיל את כל הדברים האלה.

<גיא טל- טייטלבאום:>

תהיה עוד זכות דיבור?

<היו"ר ניסן סלומינסקי:>

תהיה זכות דיבור כשזה יהיה רלוונטי. 

<ניקול דהאן:>
אני רוצה במשפט אחד להגיד כדי להתחבר לרגע לשכן שלי. אכן על כל הנושא הזה של הוצאה לפועל והגבייה של המזונות צריכים לחשוב בשני כיוונים, וזה כרקע להצעה הטובה שמוצעת כאן. יש את המקום של לתמוך באבות שיוכלו להתפרנס מצד אחד, ולהבטיח איזה מינימום לילדים מצד שני. זה באמת מאזניים שצריכים לשמור עליהם, כי לכולם, לשני ההורים ולילדים, יש תקופה ראשונית - אנחנו מעריכים אותה כ-5,6 שנים - שהיא ממש משברית. ברגע שהמנגנון לא מתחיל ברגל ימין, אז החוב ייצבר ואנחנו מגיעים למקום שרשם הוצאה לפועל חייב לבוא ולראות איך הוא יכול להציל את המצב, איך הוא יכול לתת לדברים להתגלגל. אכן המדינה צריכה לתת את הדעת מה עושים בשנים הראשונות. 
עכשיו ממש דיוק קטן אני אגיד ואזכיר כל פעם מחדש. הזוכים הם הילדים. האם היא רק האפוטרופוס שניגשת בשמם כי הם קטינים. בכל ההצעות צריכים לראות את הילדים שזכאים לפסק של מזונות שנקבע על ידי בית הדין, בית המשפט. זה עושה את התמונה לגמרי אחרת.  יש פה מחויבות של שני הורים. לשני ההורים צריך לתת את האפשרות לפרנס אותם. המנגנון של הוצאה לפועל צריך להיות מספיק רך כדי לאפשר, לא לתת ישר מכה בפטיש על הראש של החייב מצד אחד, אבל מצד שני צריך לראות לנגד עיניו את הילדים שצריכים לאכול היום, אתמול ומחר, לא עוד 18 שנה, מה שקורה היום. יש ילדים שמקבלים את המזונות רק אחרי 18 שנים. 
<גיא טל- טייטלבאום:>
הערת ביניים חשובה. 

<היו"ר ניסן סלומינסקי:>

לא הערת ביניים.

<גיא טל- טייטלבאום:>
אני נותקתי מהילדים שלי 3.5 שנים בגלל חוב המזונות, בגלל ההוצאה לפועל. 
<היו"ר ניסן סלומינסקי:>
עוד פעם, זה לא קשור. אתה מערבב. יש לך הרבה דברים על הלב שיכול להיות שאתה צודק, אבל זה לא קשור בכלל לנושא הזה, לא קשור למה שמדברים פה עכשיו. פה מנסים לתת פתרונות, כמו שאמרה ניקול, לסיטואציות שבית המשפט קבע, לסיטואציות קיימות. מנסים לתת פתרונות שהם אולי יותר רכים  מאשר לתת פטיש על הראש. 
<ניקול דהאן:>

רק נקודה בנוגע להבדל בין בדיקת יכולת לבין יכולת חקירה. אנחנו יודעים שיש אבות שמעבירים את הכל. יש אבות שהם טובים ולא מצליחים לפרנס, ויש אבות שיכולים לפרנס אבל מעבירים את הכל על שמם של אנשים אחרים. זה משהו שאני מציעה לכם לשקול ביכולת של החייב.
<היו"ר ניסן סלומינסקי:>
זה דבר ידוע. אני מניח שזה חלק מהבדיקה. נתחיל להקריא. 
<ענת ליברמן:>
1. תיקון סעיף 67.  בחוק ההוצאה לפועל, התשכ"ז-1967, בסעיף 67, אחרי סעיף קטן (ב1) יבוא:
"(ב2) על אף הוראות סעיף קטן (ב1), לא יקיים רשם ההוצאה לפועל חקירת יכולת לחייב שהגיש בקשה למתן צו לתשלום בשיעורים שלם חוב עבר במזונות לפי סעיף 69ב1, אלא לאחר הזמנת הזוכה; הוזמן הזוכה לחקירת יכולת כאמור ולא התייצב או שהסכים לקיים את חקירת היכולת בהעדרו, רשאי רשם ההוצאה לפועל לקיים את חקירת היכולת שלא בנוכחות הזוכה, למעט אם שוכנע הרם כי יש הצדקה לדחות את מועד הדיון לבקשת הזוכה." 

בסעיף הזה שמדבר על חקירת יכולת, קבענו חריג לחקירת היכולת הרגילה. אמרנו שבמקרה שרשם עומד לדון בבקשה לפריסת חוב עבר במזונות ולקיים חקירת יכולת, הוא חייב להזמין קודם את הזוכה כדי לראות אם יש לה טיעונים לבקשה של החייב, כאשר רק אם הזוכה לא התייצבה או הסכימה לקיים את חקירת היכולת בעדרה, רשאי רשם ההוצאה לפועל לקיים את החקירה גם בלעדיה.
<היו"ר ניסן סלומינסקי:>
זאת אומרת, הסעיף הזה בא ואומר שמעבר לנושא שצריך להסתכל על החייב ולראות מה היכולות שלו, צריכים לראות גם מה הצרכים של הזוכה - במקרה הזה זו האישה - כי יכול להיות שגם היא במצוקה. צריכים לקחת את זה בחשבון.

<ענת ליברמן:>
נכון. הרבה  פעמים היא יכולה להאיר את עיני הרשם לגבי מצבו הכלכלי של החייב.
<היו"ר ניסן סלומינסקי:>
זה חלק מהחקירה. אם הזוכה היא אישה אמידה יותר והנושא של החוב לא מעיק עליה, יכול להיות שכאן אפשר ללכת בדרך הרבה יותר רכה וקלה מאשר הדרך שהולכים בה כשמדובר באישה שהיא במצוקה וחיה מזה וכל פעם שזה מופסק אין לה ממה לחיות. זה גם משליך על הדברים.
<אלעזר שטרן (הלשכה המשפטית):>
רק חשוב להזכיר שברמה המעשית, ואני מבהיר פה משהו שדובר בינינו לפני כן, ככל שהזוכה לא נכחה בדיון בחקירת היכולת, היא תקבל את ההחלטה של הרשם עם הפרוטוקול של הדיון. אז היא גם תוכל לראות. אם החייב אמר בפרוטוקול דברים מסוימים שהיא אומרת: "רגע, רגע, זה לא נכון, אני חושבת ככה", אז היא תוכל להגיש חזרה בקשה.
<היו"ר ניסן סלומינסקי:>
למרות שהיא הוזמנה ולא הגיעה.
<תומר מוסקוביץ:>
צריך לזכור שבתיקי מזונות שום דבר לא סגור סופית אף פעם, הכל ניתן לפתיחה מחדש. כמו שהחייב יכול לבוא ולהגיד: "תשמע, התעורר אצלי משהו חדש, אני צריך להאיר את עיניך", כך גם היא תוכל.
<היו"ר ניסן סלומינסקי:>
הכל אצל הרשם, לא בבית משפט.
<ענת ליברמן:>
2. תיקון סעיף 69. בסעיף 69 לחוק העיקרי, סעיף קטן (ה) – בטל. 

כמו שאמרנו קודם, סעיף קטן (ה) הוא זה שדיבר על פריסת חוב עבר במזונות, שרק מטעמים מיוחדים שיירשמו הרשם מוסמך להעביר את הדיון לבית המשפט. מאחר ואנחנו קובעים פה הסדר שהרשם יהיה מוסמך, שזה הסדר אחר, ואת התנאים, כמובן שהסעיף הזה מתבטל. 
3. תיקון סעיף 69א. בסעיף 69א לחוק העיקרי, האמור בו יסומן "(א)" ואחריו יבוא:
"(ב) הוראות סעיף קטן (א) לא יחולו לעניין חוב מזונות. 

כל חייב בהוצאה לפועל שמקבל אזהרה והחוב שלו הוא עד 20 אלף שקלים יכול לשלם אותו, וזה בלי קשר למצב הכלכלי שלו, בפריסה לתשלומים כפי שהוא קבוע בטבלה שהוא קיבל יחד עם האזהרה. כבר היום הטבלה הזאת לא חלה על חוב במזונות. אנחנו עושים פה איזה סוג של הבהרה למצב הקיים. אנחנו מבהירים שהטבלה הזאת, הכללים האלה לא חלים על חוב במזונות. 
<היו"ר ניסן סלומינסקי:>
אלא על חוב רגיל.

<ענת ליברמן:>

כן, רק על חוב רגיל. 

<אלעזר שטרן (הלשכה המשפטית):>
ענת, חשוב רק לציין שבניסוח המתוקן שהגשתם, בשינוי ממה שאמרתם מקודם שכל החוק הזה לא חל על חוב מזונות של המוסד לביטוח לאומי, ההחרגה הזאת כן תחול.
<ענת ליברמן:>
בהצעה המקורית אמרנו שהחריג יהיה רק על מזונות של זוכה פרטית, כלומר שהכללים שבטבלת המנהל יחולו גם על חוב מזונות של הביטוח הלאומי. אם יש לחייב חוב עבר כלפי הביטוח הלאומי, הוא כן יוכל לעמוד בטבלת המנהל. אנחנו ביקשנו להוריד את זה בנוסח הנוכחי, פשוט מאחר ויש הסדר עם הביטוח הלאומי שמאפשר פריסה הרבה יותר רחבה ונוחה בסכומים יותר קטנים.
<אלעזר שטרן (הלשכה המשפטית):>
אני רק אומר שבניסוח הזה ההחרגה הזאת כן תחול על המוסד לביטוח לאומי.
<ענת ליברמן:>
נכון, ההחרגה תחול על חוב מזונות של זוכה פרטית ועל חוב מזונות של ביטוח לאומי. על שניהם לא חלה טבלת המנהל.
<היו"ר ניסן סלומינסקי:>
זאת אומרת, בדרך כלל זה לטובה, כי אז אפשרות הפריסה תהיה גדולה.
<ענת ליברמן:>
יותר רחבה, ולסכומים יותר נמוכים. 

4. תיקון סעיף 69ב. בסעיף 69ב לוק העיקרי, האמור בו יסומן "(א)" ואחריו יבוא:
"(ב) הוראות סעיף קטן (א) לא יחולו לעניין צו לתשלום בשיעורים של חוב עבר במזונות לפי סעיף 69ב1."

שוב, בגלל שקבענו הסדרים מפורטים לגבי בקשה לשינוי של צו תשלומים שכבר ניתן וכשמדובר בחוב עבר במזונות יש כללים שהם שונים אם אתה מגיע לשנות צו שכבר ניתן לך, אז אנחנו מחילים את הסעיפים המפורטים החדשים שקבענו כך שהסעיף הרגיל לא חל על חוב עבר. 
עכשיו אנחנו נכנסים לתיקון העיקרי שמדבר על פריסת חוב עבר במזונות. הוספנו את סעיף 69ב1.
5. הוספת סעיף 69ב1. אחרי סעיף 69 לחוק העיקרי יבוא:
"תשלום בשיעורים של חוב עבר במזונות. 69ב1 (א). בסעיף זה – 
"חוב עבר במזונות" – חוב מזונות שהוא אחד מאלה:

(1) חוב בשל אי תשלום במועד של מזונות שנפסקו בעד תקופה שקדמה למועד מתן פסק הדין;
(2) תשלומי מזונות שהצטברו בשל אי פירעון במועד;

כלומר, חוב עבר יכול לכלול שני סוגי חובות עבר: כשכבר כשבית המשפט נותן את פסק הדין הצטבר חוב מזונות, וכשיש תשלומים שוטפים שלאחר פסק הדין הגיעו להוצאה לפועל כי לא עמדו בהם.  
<היו"ר ניסן סלומינסקי:>
כרגע זו הגדרה מה זה חוב עבר.
<ענת ליברמן:>
נכון. 

"צו לתשלום בשיעורים של חוב עבר במזונות" – צו שנתן רשם ההוצאה לפועל לפי סעיפים קטנים (ב) עד (ד) ו-(י). 

כל הסעיפים האל הם סעיפים שמדברים על צו לתשלום בשיעורים של חוב עבר, כולל סעיף (י) שמדבר על שינוי של צו שניתן בעבר. כל אלה מוגדרים תחת צו לתשלום בשיעורים של חוב עבר במזונות.

"תשלום מזונות שוטף" – תשלום מזונות חודשי שבית משפט פסק כי על החייב לשלם לזוכה.

כמו שאמרנו, בפסק הדין יש את המזונות השוטפים שיכולים לכלול גם את תשלום המזונות וגם מדור. כל אלה נכללים בתשלום החודשי. מבחינתנו הוא מוגדר כתשלום מזונות שוטף. כפי שאמרה מירב בהתחלה, לרשם ההוצאה לפועל אין סמכות לשנות את תשלום המזונות השוטף. בכל מקום שבו החייב רוצה לשנות את התשלום הזה מכל סיבה שהיא, הוא צריך לחזור לבית המשפט.

(ב) רשם ההוצאה לפועל רשאי, מיוזמתו או לפי בקשת החייב, לצוות על תשלום של חוב עבר במזונות, בשיעורים ובמועדים כפי שיקבע, ובלבד שמתקיימים כל אלה:

(1) רשם ההוצאה לפועל בירר את יכולתו של החייב בחקירת יכולת בהתאם להוראות פרק זה;
<היו"ר ניסן סלומינסקי:>
פה זה כבר השינוי. פעם הוא לא יכול היה לגעת בחוב עבר כי זו הייתה סמכות של בית המשפט, עכשיו אנחנו נותנים לרשם את היכולת לפרוס אותו בהתאם לחקירה שהוא עושה.
<אלעזר שטרן (יש עתיד):>
אבל זה עדיין אישור של בית המשפט.
<היו"ר ניסן סלומינסקי:>
לא.

<אלעזר שטרן (הלשכה המשפטית):>
הוא לא משנה את חוב המזונות השוטף. זה דבר שאם רוצים לשנות אותו צריך לחזור לבית הדין או לבית המשפט. פה מדובר על חוב עבר.
<אלעזר שטרן (יש עתיד):>
שאת זה הוא יכול להכניס לתוך ההסדר החדש.

<אלעזר שטרן (הלשכה המשפטית):>
ואז הרשם יוכל לפרוס לו את זה לתשלומים. הוא לא משנה, הוא רק פורס את התשלום.
<היו"ר ניסן סלומינסקי:>
בעבר הוא לא יכול היה, הוא היה צריך להחזיר את זה לשופט. הפעם, כדי לא להריץ את כולם פעמיים לבית המשפט וכו', הם  נותנים לרשם את הסמכות לפרוס לתשלומים את החוב שהצטבר.
<אלעזר שטרן (יש עתיד):>
יש לזה, דרך אגב, עניינים של הצמדות או ריביות?
<ענת ליברמן:>
כן, יש התייחסות לסעיף הזה. אנחנו התייחסנו לסעיף הזה. יש סעיף מפורט שאומר שכאשר הרשם פורס חוב עבר במזונות, הוא יכול לתת הוראות לעניין הפיגורים. כלומר, הוא יכול להגיד: אני עוצר עכשיו את הפיגורים על כל מה שהצטבר עד עכשיו, עכשיו אתה משלם אותו באיקס תשלומים בלי שיצטברו על זה ריביות, אלא אם כן תאחר בתשלום. הוא יכול לתת כל הוראה שהיא לעניין הפיגורים.
<אלעזר שטרן (יש עתיד):>
למה? למה זה לא בילט אין?
<גיא טל- טייטלבאום:>
אגב, ריבית זה דבר שנוגד את ההלכה. זה מדין צדקה. אני רק אומר, זו מדינה יהודית.

<ענת ליברמן:>
בחוב רגיל שפורס רשם הוצאה לפועל, וזה גם אם יש צו לתשלומים, ממשיכה ריבית הפיגורים להיצבר, כי ההנחה היא שבית המשפט כבר פסק לך את הסכום וכל זמן שהזוכה מקבל את הסכום הזה  באיחור הוא זכאי לקבל אותו עם ריבית.
<אלעזר שטרן (יש עתיד):>
אז זה כן בילט אין.
<ענת ליברמן:>
כן, אבל זה בילט אין בכלל. 

<תומר מוסקוביץ:>
בילט אין - - 
<אלעזר שטרן (יש עתיד):>
אני מבין. הרשם יכול להחליט הכל, אבל זה בילט אין בתוכו.

<ענת ליברמן:>
אם הרשם לא נתן הוראות לגבי הריביות שייצברו אחרי הפריסה, תימשך ריבית פיגורים. זה הכלל לפי חוק פסיקת ריבית והצמדה. התנאי הראשון הוא בירור יכולתו של החייב. 

(2) אם החייב חב בתשלום מזונות שוטף – רשם ההוצאה לפועל נוכח כי עד למועד הגשת הבקשה שילם החייב את התשלום כאמור, בשיעורים שנקבעו בפסק הדין, במשך שני חודשים רצופים לפחות והמשיך בתשלום זה עד למועד מתן ההחלטה;
 פה אנחנו חוזרים לאותו עניין שלרשם אסור לשנות את התשלום השוטף, לכן גם כהוכחת רצינות וגם כדי להראות שהוא יכול לשלם לפי הפריסה הוא צריך לשלם לפחות שני תשלומים עד שהוא הגיש את הבקשה. אם הבקשה הזאת לא נידונה בדיוק באותו יום שהיא הוגשה, אז עד היום שבו הרשם ידון בבקשה שלו הוא אמור להמשיך ולשלם.
<היו"ר ניסן סלומינסקי:>
זה תנאי כדי שאפשר יהיה לפרוס לו את החוב.
<תומר מוסקוביץ:>
כי אחרת, כמו שאמרת, הוא - - 
<אלעזר שטרן (הלשכה המשפטית):>
ענת, למה שיניתם את אורך התקופה? בנוסח המקורי שהגשתם לוועדה היה כתוב ארבעה חודשים. למה הפחתתם את זה לשנתיים?
<ענת ליברמן:>
אני אסביר. אולי גם קרן תרצה להוסיף בדברים האלה. אחרי שביררנו הרבה עם רשמים, הבנו שמרבית החייבים מגיעים להוצאה לפועל ומבקשים את הפריסה כשהוטלו עליהם כבר עיקולים על המשכורת שלהם, על חשבון הבנק שלהם. הם פשוט מסונדלים. יש להם קושי מאוד מאוד גדול לעמוד במספר של תשלומים. הם חייבים את הפריסה כדי שהם יוכלו לשלם את השוטף.  אם נקבע פרק זמן ארוך יחסית, אנחנו פשוט מאיינים את כל התיקון שלנו, כי לא יהיו חייבים שיצליחו לעמוד בתשלום הזה כדי לבוא ולבקש. המחשבה השנייה הייתה שגם כשאנחנו קובעים שני תשלומים, זה לא יהיה שני תשלומים, מכיוון שהבקשות, לצערנו, לא יכולות להיות נידונות - -  
<היו"ר ניסן סלומינסקי:>
ממילא זה יהיה ארבעה או חמישה. 

<ענת ליברמן:>
ממילא עד שהוא יגיע לדיון בבקשה כבר יהיה איזה שהוא פרק זמן יותר ארוך שהוא יצטרך לעמוד בתשלום השוטף. הוא צריך את התנאי הזה של הפריסה כדי להוריד את כל העיקולים וההליכים, שזה מתחבר למה שאמר קודם גיא. הפריסה הזאת כן תעזור להם, כי כך הרשמים יוכלו להסיר מהם את העיקולים ויוכלו להמשיך את השוטף, דבר שהם לא היו יכולים לעשות לפני הבקשה ולפני הסרת ההליך. 
(3) רשם ההוצאה לפועל שוכנע כי מתן צו לתשלום בשיעורים של חוב העבר במזונות מוצדק, בהתחשב במצבו הכלכלי של החייב וכן בהתחשב בפגיעה האפשרית בזוכה כפי שהוצגה לו בעמדת הזוכה.
זה התנאי הכי הגיוני. אחרי שהוא בירר את יכולתו של החייב, הוא ראה שהוא עומד בתשלומים, הוא צריך להחליט שבעצם הדבר הזה מתבקש המציאות כדי שהאדם יוכל להמשיך לחיות בכבוד וימשיך לשלם ושלא הרגנו אותו. כמובן שהוא צריך להתחשב ולאזן כל הזמן את הזכויות גם של הזוכה.
<היו"ר ניסן סלומינסקי:>
אני מבין שב-(3) הבדיקה היא לדעת שיצירת החוב הייתה מוצדקת ברמה מסוימת, לא סתם מתוך זה שהוא אומר "לא איכפת לי". זו המשמעות?
<ענת ליברמן:>
הוא חייב לתת את הצו לתשלומים כשזה מוצדק לתת את הצו, כי אם הוא לא ייתן את הצו החייב לא יוכל להתקיים. הרשם צריך להשתכנע שמוצדק לתת את הצו הזה, גם בגלל הצרכים של החייב כדי שהוא יוכל להתקיים - - למרות הפגיעה שיש לזוכה, שהפגיעה תהיה מידתית.
<היו"ר ניסן סלומינסקי:>
זה נותן לכם אפשרות בדיקה לעצם יצירת החוב, אם הוא עשה את זה בגלל שהוא לא יכול או שבגלל שסתם הוא רב איתה והוא לא רוצה לשלם? החישוב הזה נכנס?
<ענת ליברמן:>
למרות שצריך לפרט את זה - - 
<אלעזר שטרן (הלשכה המשפטית):>
אנחנו נראה בהמשך שבטפסים ובדברים שהוא צריך להגיש להוצאה לפועל הוספנו את זה שהוא צריך להסביר למה הוא לא שילם עד עכשיו. 
<היו"ר ניסן סלומינסקי:>
איפה כתוב שאתם מתחשבים בזה? 
<ענת ליברמן:>
בשלב הזה יש לרשם שיקול דעת להחליט. מספיק שהוא יראה שהצו הזה הוא הכרחי בשביל שהחייב יוכל להמשיך להתקיים. כלומר, אם הוא לא ייתן עכשיו את הצו הזה, הסיכוי שהוא גם יוכל להמשיך לשלם את השוטף קלוש. כלומר, זה צו שהוא הכרחי לתת.
<היו"ר ניסן סלומינסקי:>
את זה הבנתי. אני רק אומר, אם נניח מתברר שיצירת החוב נעשתה לא בגלל שהחייב לא יכול אלא כי הוא נשאר איתה בריב, בכעס, אז כל הסדר שתעשו לא יעזור כלום כי הוא ימשיך לא לשלם. זה כבר מניע עקרוני למה הוא לא משלם, לא מניע שאין לו כסף. יכול להיות, אני אומר. השאלה אם בודקים דבר כזה.
<מירב זהוראי:>
יש פה שני דברים שאני חושבת שצריך להסתכל עליהם. אל"ף, שהוא כן בודק את היכולת הכלכלית של החייב. אם יש לו יכולת כלכלית, הוא לא ייכנס לפריסה הזאת. אם אין לו יכולת כלכלית, אני חושבת שזו סיבה שמצדיקה את העניין. בנוסף, זו כן הזדמנות להכניס אותו לתלם של התשלום. זאת אומרת, אם אנחנו לא נפרוס לו את זה, מה שיקרה זה שהוא ימשיך לא לשלם ואף אחד לא ירוויח מזה. אם אנחנו מתנים לו את זה בזה שהוא יהיה חייב לשלם כל הזמן את התשלום השוטף, אז גם אם אנחנו פורסים לו את החוב והוא יתחיל להיכנס לתשלום - -  

<קרן פרג'ון זיטמן:>
אולי להעיר מהניסיון. הרבה פעמים אחרי שמגישים בקשה לפריסת החוב ואנחנו מוודאים שהוגשו כל המסמכים ומגישים לתגובת הזוכה, מתגלה במעמד הדיון שאמוציות, בגלל שזה בין בני זוג, קיימות. לפעמים הזוכה היא זו שמתנגדת לפריסה כי הוא לא עומד בהסדרי הראייה, שזה שיקול שהוא בכלל לא רלוונטי. אני חושבת שפה המקום של הרשם שמגיע, מדבר עם הצדדים, מסביר להם גם את המצב המשפטי, מה רלוונטי לדיון, מה לא רלוונטי לדיון, וגם את ההשלכות של ההחלטות שלהם על הילדים, בעיקר על המשך היחסים שלהם. פה הדברים שאתה דיברת על הפן המוסרי, של "למה אני לא משלם", או "למה את מתנגדת" – זה תמיד מטבע שיש לו שני צדדים - עולים. יש להם פתרונות, אני חושבת, יותר בפן הגישורי שהרשם מנהל את הדיון, ברגישות שהוא יכול לנהל את הדיון. 
<היו"ר ניסן סלומינסקי:>
זה חלק חשוב. 

<קרן פרג'ון זיטמן:>
זה בא לידי ביטוי במהלך הדיון בעיקר. אני חושבת שהצדדים מבינים שהמטרה המשותפת היא לאפשר לחייב להמשיך בדרכו, לאפשר לזוכה להמשיך בדרכה. מגיעים בדרך כלל להסכמות. אחרי שעברנו את כל התהליך הזה של הבחינה של המסמכים, ביקשנו מהזוכה את עמדתה כי היא הרבה פעמים יודעת אם המצב הכלכלי של החייב משקף הוא אמיתי או לא אמיתי, העלינו את הדברים, הצדדים היו בדיון, התגובה של הזוכה יכולה להתחלק לכמה מישורים. היא יכולה להגיד: אני מסכימה, אבל לא לסכום שהוא אמר. אם יש פה הבנה שהחייב לא יכול לשלם את הסכום שהצטבר בלי לפרוס אותו, אנחנו הם אלה שמביאים להסכמות. לפעמים ההתנגדות היא דווקא במישור שהוא לא מקיים את הסדרי הראייה, שהיא צריכה להסתדר לבד וכו', ואז אנחנו מסבירים ומגיעים להסדרים. יש גם התנגדות שהיא באמת אמיתית, שהזוכה נאלצה לקחת הלוואות ולשלם את ריבית הפיגורים על ההלוואות שהיא לקחה כדי לכלכל את הילדים, כשמנגד החייב משתמט מתשלום חובו. במקרה הספציפי הזה שאנחנו לא מצליחים להגיע להסכמה וכבר  הצדדים עברו את תאריך הדיון, פה המצב המשפטי אומר לנו: אוקי, תגידו שהשתכנעתם שבאמת צריך פתרון, והפתרון נמצא בבית המשפט. לכו תגידו לצדדים לעבור את כל התהליך הזה שהם עברו פעם שנייה. התיקון הזה נותן מענה נכון וכן כדי להגיע לסיום. ככל שאנחנו שולחים את הצדדים להתמודד שוב ושוב מול ערכאות ולפתוח עוד מחלוקות, אפילו גם להתחדד מבחינת "איזה טענות אני יודע שהיא טענה", או "איזה טענות אני יכול עכשיו לטעון שלא טענתי ולהתכונן אחרת", אנחנו בסופו של דבר יוצרים יותר מחלוקת. כשרשם יכול לסיים את הדיון אצלו כי כבר כל התהליך קרה, זה יכול לתת מזור להרבה הרבה זוגות שנמצאים בסיטואציה. 
<היו"ר ניסן סלומינסקי:>
אני גם שמח לשמוע שהרשם משמש מעין מגשר.

<תומר מוסקוביץ:>
כל הזמן.

<היו"ר ניסן סלומינסקי:>
זה אחד התפקידים החשובים. 

<גיא טל- טייטלבאום:>
לא נכון, הוא לא יודע מה הוא אומר. זה קצת מדע בדיוני.

<היו"ר ניסן סלומינסקי:>
חבר'ה, יכול להיות שזה מדע בדיוני, בסדר. אני שמח שהרשם משמש כמגשר להוריד להבות,  לנסות להגיע להסדרים וגם לנסות להסביר לצדדים שבסך הכל בחלק גדול מהמלחמה מי שסופג את האש הכי כבדה זה הילדים.  

<גיא טל- טייטלבאום:>
נשאלת שאלה מאוד פשוטה. עד עכשיו, כדי לסבר את האוזן, חייב מזונות נחשב משתמט או סרבן מזונות. האם הדבר הזה ישנה את ההגדרה של חייב מזונות לאחד שלא יכול, שאין לו את היכולת, לא כמשתמט מהמזונות? לא כי הוא לא רוצה, אלא כי הוא לא יכול.

<היו"ר ניסן סלומינסקי:>
מעולם לא שמעתי שהגדירו את החייב כסרבן, נקודה. עושים לו בדיקה.
<גיא טל- טייטלבאום:>
שום בדיקה. 
<היו"ר ניסן סלומינסקי:>
חבר'ה, אתם אומרים. אני מדבר על מה שהם אומרים, והם נאמנים עלי.

<גיא טל- טייטלבאום:>
שיוכיחו אחרת. אנחנו אומרים.

<היו"ר ניסן סלומינסקי:>
אתם אולי שלושה. 

<גיא טל- טייטלבאום:>
הם משקרים. אתה משקר ואת משקרת. לא בקטע רע, בקטע אמיתי. אנחנו באים מהשטח.  

<היו"ר ניסן סלומינסקי:>
בדרך הזאת - - 

<גיא טל- טייטלבאום:>
ילדים מנותקים מהאבות שלהם בגלל הוצאה לפועל.

<פרח עץ חיים:>
גיא, זה לא פוליטיקלי קורקט להגיד את האמת, תפסיק עם זה.

<גיא טל- טייטלבאום:>
יש לי פה מסמך רשמי של רשות בתי הסוהר. רשות בתי הסוהר עושה כסף מחוב - - 

<פרח עץ חיים:>
המילים לא טובות לך. 

<גיא טל- טייטלבאום:>
עושה כסף מחוב המזונות. הם עושים כסף. זה לא נכון. 
<היו"ר ניסן סלומינסקי:>
הנוסח הזה - - 
<גיא טל- טייטלבאום:>
הגיע הזמן שנגיד את האמת. אני פה למען הילדים של כל עם ישראל, לא רק שלי. הם בשביל הריביות, בשביל הכסף ובשביל הכתישה.
<היו"ר ניסן סלומינסקי:>
בואו נמשיך הלאה.

<ענת ליברמן:>
(ג) קבע בית המשפט בפסק דינו תשלום בשיעורים של חוב עבר במזונות – 

(1) חלפה שנה מאז מתן פסק הדין – רשאי רשם ההוצאה לפועל, מיוזמתו או לפי בקשת החייב, לצוות על תשלום בשיעורים של חוב העבר במזונות בשיעורים או במועדים שונים מאלה שקבע בית המשפט, אם מתקיימים התנאים המנויים בסעיפים קטנים (ב) או (ד), ובלבד ששוכנע כי חל שינוי בנסיבות בתקופה שלאחר מתן פסק הדין או שקיים הסבר סביר אחר לאי תשלום חוב העבר במזונות בשיעורים ובמועדים שנקבעו בפסק הדין. 

הסעיף הזה מדבר על מצב שבו, כמו שאמרנו קודם, בית המשפט - אם נוצר חוב עבר במזונות - יכול בעצמו לפרוס את חוב העבר. מה קורה אם החייב לא מצליח לעמוד בתשלומים שקבע לו בית המשפט?
<היו"ר ניסן סלומינסקי:>
של הפריסה של החוב.
<ענת ליברמן:>
הפריסה של חוב העבר. אם חלפה כבר שנה מאז שניתן פסק הדין שחילק את החוב והתקיימו התנאים שקבועים בסעיף קטן (ב), כלומר, בירור היכולת, הפגיעה בחייב ועמידה בתשלומים, או בסעיף קטן (ד) שאליו נגיע עוד מעט, הרשם יכול להחליט על פריסה של החוב. הוא צריך להשתכנע שחל שינוי בנסיבות.
<היו"ר ניסן סלומינסקי:>
הפריסה שונה פה כי בית המשפט כבר פרס. יכול להיות שהרשם יראה שהפריסה היא קשה לחייב, ואז הפריסה שלו תהיה פריסה רכה יותר או ארוכה יותר. 

<תומר מוסקוביץ:>
כן, אבל בתנאי שהיה שינוי בנסיבות. 

<היו"ר ניסן סלומינסקי:>
ודאי. אתה אומר שלו בית המשפט היה יודע על השינוי הזה - - 
<תומר מוסקוביץ:>
אנחנו עוזרים להם. ההתנגדות שלהם לא במקום בכלל. 
<גיא טל- טייטלבאום:>
אין פריסה בבית משפט, זה לא נכון, זה שקר. לא פורסים חוב מזונות. זה מנותק מהמציאות. אני בא בקטע טוב. 
<היו"ר ניסן סלומינסקי:>
גיא, יכול להיות שהכוונה שלך טובה, רק מעשיך לא טובים, כמו שאמר הכוזרי. 

<גיא טל- טייטלבאום:>
אני בסך הכל אבא לילדים. 

<היו"ר ניסן סלומינסקי:>
מאה אחוז.

<גיא טל- טייטלבאום:>
אני בסך הכל אבא שדואג לילדים שלו. 

<היו"ר ניסן סלומינסקי:>
לא בטוח שאתה מטיב עם הילדים בדרך הזאת. כאן יש ניסיון שבא להיטיב. הניסיון עד עכשיו שראיתי בא להיטיב עם החייב. מי שיכול היה כאן לשבת ולהתנגד זה דווקא האישה, הזוכה, כי בית המשפט קבע שהיא צריכה לקבל פריסה איקס ועכשיו בא הרשם וקובע שבמקום שהיא תקבל 500 כל חודש היא תקבל, אם חל שינוי, 300. היא מפסידה. זה רק לטובה שלכם. 

<גיא טל- טייטלבאום:>
זה לא הסכומים, זה העניין. 

<ענת ליברמן:>
(2) חלפה שנה ממועד מתן פסק הדין – רשאי רשם ההוצאה לפועל אם ראה הצדקה לכך, להפנות את בעלי הדין לבית המשפט כדי לבקש שינוי של שיעורי תשלום חוב העבר שנקבעו.
הסעיף הזה הוא קצת חזרה על מה שכתוב ממילא בסעיף 69. אולי אפשר להוריד אותו. מה שניסינו פה להבהיר זה שיש מזור לחייב שניתנה לו פריסה, הוא לא מצליח לעמוד בה, וטרם חלפה שנה מאז פסיקת בית המשפט. נכון, הרשם לא יהיה מוסמך לדון בבקשה שלו, אבל הוא יוכל לבקש מהרשם והרשם יחזיר אותו לבדיקה.
<היו"ר ניסן סלומינסקי:>
אם הרשם חושב שחל שינוי משמעותי, או שבלי קשר?
<ענת ליברמן:>
כשיש הצדקה. הרשם חייב להשתכנע.

<אלעזר שטרן (הלשכה המשפטית):>
אני חושב שבניגוד לסעיפים הקודמים יש פה קושי קונספטואלי משמעותי, לפחות בפסקה הראשונה של סעיף קטן (ג). עם כל הדברים שנאמרו פה  על ידי כבוד הרשמת מקודם לגבי העניינים הפרקטיים, החשיבות והמשמעות של זה שזה כבר נעשה אצל הרשם - - בשונה מהמקרה הראשון והמקרים שבאים אחרי זה שבהם בית המשפט לא קבע שום דבר לגבי הפריסה, אנחנו מדברים פה על מצב שבו בית המשפט נתן את דעתו וקבע את הפריסה. כשזה המצב, אז יש קושי ממשי בזה שרשם הוצאה לפועל ישנה את החלטת בית המשפט. זו המשמעות של הסעיף הזה. עם כל האלמנטים הפרקטיים שיש בהצעה הזאת יש פה קושי קונספטואלי, כי המשמעות היא שהרשם ישנה את החלטת בית המשפט. יותר מזה, יש פה סיטואציה קצת מוזרה, כי אם אנחנו משווים את ההסדר הזה להסדר שיש בסעיף 69ד לגבי חייב רגיל שלגביו בית המשפט קבע פריסת תשלומים, אז הרשם לא יכול לשנות לו את פריסת התשלומים, הוא  צריך לשלוח אותו חזרה לבית המשפט. כאן חייב המזונות, שבדרך כלל החוק מגן עליו בגלל הצורך של הילדים, מצבו הופך להיות קל יותר במובן זה שהוא יכול ללכת לרשם. יש פה גם חוסר הרמוניה בין ההוראה הזאת לבין הוראת סעיף 69ד וגם מבחינה קונספטואלית זה נראה בעיני דבר קשה. 
<היו"ר ניסן סלומינסקי:>
קודם כל, זה נכון שיש פה חריג מעניין בזה - -  

<אלעזר שטרן (הלשכה המשפטית):>
אולי אני אוסיף עוד איזו שהיא נקודה. אני חושב שזה מעורר קושי, כי יכול הטוען לטעון שמאותם הנימוקים שנטענו פה לגבי החשיבות המעשית שזה דווקא אצל הרשם, למה לא ללכת צעד נוסף וגם לגבי חוב המזונות השוטפים לעשות אותו דבר. הרי חוק המזונות השוטפים נקבע על ידי בית משפט על סמך מציאות כלכלית מסוימת, לפי מה שהוא הבין את צרכי הילדים ואת היכולת הכלכלית של ההורה שצריך לשלם. יכול לטעון מי שיטען שהוא כבר נמצא בהוצאה לפועל, הרשם מכיר את היכולת הכלכלית שלו, הרשם השתכנע שחל שינוי בנסיבות, למה שהרשם לא יקבע משהו אחר? ברגע שפותחים את הפתח שהרשם ישנה את החלטות בית המשפט, אני חושב שזה מעורר קושי ממשי, על אף שיש ממש בטענות הפרקטיות שהועלו פה.  

<היו"ר ניסן סלומינסקי:>
אני מבין שכאן יש שינוי בזה שעברה שנה והרשם מצא סיבות אמיתיות שבגינן הוא מבין שהחייב לא יכול לעמוד בזה. אז יש שתי אפשרויות. פה אתם מנסים להגיד שכדי לא להעמיס עליהם ולשלוח את הבעל והאישה עוד פעם לבית המשפט, עוד פעם שיתחיל הדיון ובית המשפט יצטרך לעשות עוד פעם חקירה, מה שכבר הרשם עשה, אתם תעשו את זה. אם הרשם, שהוא על תקן כמעט שופט, מרגיש שהשתנו התוואים - הוא מעריך שגם אם זה יגיע לשופט השופט יעשה את הפריסה שונה – הוא יעשה את זה. זה מה שאתם אומרים. משרד המשפטים והמערכת המשפטית תומכים בזה?
<תומר מוסקוביץ:>
תומכת.
<מירב זהוראי:>
אני מבינה את הקושי שאלעזר מעלה. אנחנו גם התלבטנו על זה הרבה. באמת מדובר במשהו שהוא חריג בעניין הזה. אנחנו בדרך כלל לא מאפשרים שרשמים יוכלו לשנות החלטות של בית משפט. התלבטנו בזה לאורך כל הדרך, אבל בסוף החלטנו בכל זאת שנכון במקרה הזה לקבוע את החריג הזה, וזה בגלל שאנחנו חושבים שזה תיקים מאוד ייחודיים, זה חובות שהם מאוד דינאמיים, הם יכולים להתפרס גם על פני 10 שנים, 15 שנה בהוצאה לפועל, הם כן צריכים התייחסות אחרת.
<היו"ר ניסן סלומינסקי:>
אז למה קבעתם רק את החלוקה? אם כבר אתם לוקחים על עצמכם סמכות, שאולי זה בסדר, אז למה אתם לא הולכים לגבי עצם חלוקת התשלומים? הרי החוב נוצר בגלל שהאיש לא יכול לעמוד בתשלומים. הוא גם לא יכול לעמוד בתשלומים של הפריסה של החוק. אם מצאתם שמאז שבית המשפט קבע השתנה מצבו לרעה – נניח פיטרו אותו מהעבודה - והוא לא יכול לעמוד בפריסה שבית המשפט קבע, אז באותה מידה הוא גם לא יכול לעמוד בתשלומים השוטפים.
<תומר מוסקוביץ:>
אבל זה יהיה כבר יותר מידי - - 
<היו"ר ניסן סלומינסקי:>
למה אמרתם "פה אני אעשה, בשוטף אני לא אגע"? 
<ענת ליברמן:>
לרשם ההוצאה לפועל יש סמכות לבצע פסק דין שנתן בית משפט. לרשם ההוצאה לפועל אין סמכות לתת את פסק הדין המקורי. אם בחובות רגילים בית המשפט נותן את פסק הדין שהרשם מבצע -  בתוך הסמכות לבצע הוא גם מוסמך לפרוס את החוב לתשלומים - זו הסמכות שאנחנו מאפשרים לו עכשיו. 
<היו"ר ניסן סלומינסקי:>
אבל בית המשפט קבע את הפריסה גם לחוב. 
<אלעזר שטרן (הלשכה המשפטית):>
הוא נטה לפרוס את זה מחדש. זו לא החלטת ביצוע. 

<ענת ליברמן:>
הוא לא משנה את החוב הכללי. אם היושב-ראש אומר שעכשיו הוא גם משנה את השוטף , זה אומר שהוא משנה את פסק הדין של המזונות. נניח בית המשפט אמר: "היא תקבל 2,000 שקל בחודש". גם אם הרשם ראה עכשיו שהוא לא יכול לשלם 2,000 שקל בחודש, ברור שהוא לא יכול לשנות את פסק הדין. 
<היו"ר ניסן סלומינסקי:>
אם נניח בית המשפט קבע - - 
<ענת ליברמן:>
הוא מחלק את הסכום שקבע בית המשפט.
<היו"ר ניסן סלומינסקי:>
נניח בית המשפט קבע 2,000 שקל וזה הגיע שוב לשופט שקבע שאת החוב של ה-2,000 שקל נחלק כך שהוא ישלם עוד 300 שקל כל חודש.
<תומר מוסקוביץ:>
זה הרשם יכול לקבוע. 
<היו"ר ניסן סלומינסקי:>
אני אומר, זה השופט קבע. הוא קבע גם את החלוקה. עכשיו אנחנו באים ואומרים שאת החלוקה לתשלומים הזו של החוב הרשם יוכל. אני מנסה רק להבין למה את זה הוא יכול אבל את השוטף לא, או הפוך, אם את השוטף לא, למה את זה כן? הרי שניהם זה פסיקה של שופט. איפה ההבדל?
<תומר מוסקוביץ:>
זה נכון, זו פסיקה של שופט. תיקח את סך התשלום שהילדים יקבלו עד גיל 21. גם לפי התיקון אנחנו לא משנים את סך התשלום שיעבור לילדים עד גיל 21. אנחנו משנים את כמות הפריסה שבה זה יעבור. אם הוא ישנה את התשלום החודשי, הוא ישנה את המאה אחוז שהילדים יקבלו עד גיל 21, ואת זה אנחנו  לא חושבים שאפשר לקחת מהשופט. יש הבדל בין לשנות את המאה אחוז לבין לשנות את מספר הפרוסות שהמאה אחוז האלה נפרסות. אנחנו חושבים שאת הפריסה כל חודש הוא יכול לשנות, לא את סך התשלום. ברור שאם הוא משנה את הפריסה, תקופת התשלום תתארך כי צריך להגיע לאותו מאה אחוז שהשופט קבע. כמובן שכל צד יכול תמיד לחזור לבית משפט ולשנות את המאה אחוז. זה יישאר בבית המשפט, כי אחרת אנחנו ממש דורסים את התפקיד השיפוטי.
<אלעזר שטרן (הלשכה המשפטית):>
התוצאה היא תוצאה אבסורדית, כי אז חייב רגיל שבית המשפט קבע לו - - 
<זהבה סרי:>
זה לא אותו חוב. בסעיף רגיל יש חוב.  פה מצטברים הוצאות שונות, החוב כאילו מתגבש מחדש.
<היו"ר ניסן סלומינסקי:>
כל הזמן.
<אלעזר שטרן (הלשכה המשפטית):>
אני חייב רגיל שבית המשפט פסק לי 100 אלף שקל לפלוני. הוא קבע שאני אשלם את ה-100 אלף שקל האלה ב-20 תשלומים של 5,000 שקלים כל תשלום. אם אני חושב שאני לא יכול לעמוד בתשלומים האלה ואני פונה לרשם, הרשם, גם לפי ההצעה שלכם, לא יכול לשנות לי את הפריסה הזאת. מצבי יותר קשה מאשר מצבו של חייב במזונות.
<היו"ר ניסן סלומינסקי:>
תלוי המצב של מי, הרי יש כאן שני צדדים. 

<אלעזר שטרן (יש עתיד):>
אין טכניקת ביניים. שופט בלי דיון יכול לאשר את זה? 

<היו"ר ניסן סלומינסקי:>
בלי חקירה ובלי כלום?
<אלעזר שטרן (יש עתיד):>
למה לא? 

<היו"ר ניסן סלומינסקי:>
אם הוא מסתמך על הרשם, תן לרשם לעשות את זה.
<אלעזר שטרן (יש עתיד):>

לא, כדי שלא יהיה את התקדים הזה.

<היו"ר ניסן סלומינסקי:>
אף שופט לא ירשה לעצמו לקבוע דבר כזה בלי שהוא יעשה חקירה. זה יהיה אבסורד. 

<פרח עץ חיים:>
כל השופטים עושים את זה על בסיס יום יומי. אף אחד מהם לא עושה חקירה. מעולם לא נעשתה חקירת יכולת אמיתית. זה דבר יום יומי.  

<קרן פרג'ון זיטמן:>
כשבית המשפט קובע שפסק דין ישולם ב-20 תשלומים והוא לא משולם ב-20 תשלומים, אנחנו בנקודת זמן שונה ואחרת. זה בדיוק כמו שבית המשפט קבע שישולם סכום גלובאלי שצריך להיות משולם בתשלום אחד. אם הוא לא משולם בתשלום אחד תוך 30 יום ונפתח תיק, כאן נכנסת הסמכות של הרשם לבצע חקירת יכולת ולפרוס את התשלומים. הטענה שהמצב הורע היא לא כל כך מדויקת מהבחינה שכשהתיק נפתח ומגיע לרשם ההוצאה לפועל, ההוראה הראשונה שחוק ההוצאה לפועל אומר זה בעצם התייצבות לחקירת יכולת, בחינת היכולת הכלכלית של החייב. כל ניהול התיק שלו מתייחס ליכולת הכלכלית של החייב. זה מרכז הכובד שלאורו אנחנו מנהלים תיק.

ביחס לפריסה של השנה. אולי נכון לדבר אם שנה זה הזמן הנכון או אם זו ההגדרה המדויקת. נקודת המוצא שבה מתנהל הדיון היא לא בהכרח מדויקת מהבחינה שהרבה מאוד פעמים בית המשפט לענייני משפחה נותן פסק דין של המזונות השוטפים אחרי חקירת היכולות של שני בני הזוג והצרכים של הילדים. חוב העבר שבית המשפט פורס הוא בדרך כלל חוב עבר שמצטבר מהגשת התביעה. לעיתים מאוד קרובות יש שורה אחת בפסק הדין שקובעת שחוב העבר ישולם ב-20 תשלומים, ב-24 תשלומים. אנחנו אלה שמחשבים מה בדיוק חוב העבר, כמה שולם על פסק הדין הזמני, מה לא שולם, מה הפער, ואת הסכום הזה מכמתים ומחלקים ל-24 תשלומים שבית המשפט קבע. לא תמיד יש ציון של סכום חוב העבר, נימוק ממשי לאיך חולק חוב העבר הזה, ולכן מהבחינה הזאת אני חושבת שנכון כשעושים חקירת יכולת אחת לתקופה מסוימת כן לאפשר לרשם לבוא ולהתערב. יכול להיות שצריך לדייק את הסעיף ולא לומר שנה, אלא שחלפה תקופת הפריסה שקבע בית המשפט, או משהו דומה. 

<אלעזר שטרן (הלשכה המשפטית):>
אנחנו מדברים בשני מישורים שונים. הטיעונים שלך הם טיעונים פרקטיים.

<קרן פרג'ון זיטמן:>
אני מדברת על הפן של השטח.
<אלעזר שטרן (הלשכה המשפטית):>
זה בסדר גמור. אני אומר, זה הטיעון הפרקטי של למה יש בזה היגיון. הטיעון שלי הוא טיעון עקרוני. 

<היו"ר ניסן סלומינסקי:>

נשארה השאלה.

<אלעזר שטרן (הלשכה המשפטית):>

ככל שבית המשפט קבע קביעה מסוימת אז השינוי הזה הוא לא רק ביצוע, הוא שינוי של התוכן.

<אלעזר שטרן (יש עתיד):>
האם לא יכול להיות שזה יהיה בבילט אין של בית המשפט כך שמראש כשהוא נותן את פסק הדין הוא מקנה את הסמכות הזאת לרשם? 

<היו"ר ניסן סלומינסקי:>
זה מה שניסיתי להגיד, שלו השופט היה יודע. הרי כאן מה שקורה זה שבמהלך השנה הם בדקו ומצאו שחלה הרעה. נניח שפיטרו את האדם מהעבודה ויש הרעה מסוימת. אמרנו שלו השופט היה יודע הוא היה מאפשר להם לעשות. עדיין השאלה נשארה.
<אביטל בגין:>
אני רוצה להשיב לאלעזר. אני רק אגיד לאדוני היושב-ראש, אנחנו מייצגים גם את החייבים וגם את הזוכות, את שניהם בתיקים רבים. 

<היו"ר ניסן סלומינסקי:>

אני מקווה שזה לא אותו אחד.

<אביטל בגין:>
זה לא אותו אחד, אבל המתח מתגלם פה. אין לי תשובה לגבי הבעיה הקונספטואלית של היחס בין הרשם והחלטת בית המשפט, אבל לגבי היחסים, הפער או האפליה בין החייב הרגיל, אני חושבת שההבדל במאפיינים של הזוכה פה מאפשרים שינוי של ההוראה בגלל שהיחסים המורכבים פה בין החייב לזוכה הם אחרים מאשר אצל חייב בתיקים רגילים. האינטרס של הזוכה הוא בצד הפרקטי. גם הסיוע המשפטי חושב שהסעיף הזה בפן הפרקטי דרוש. הוא נכון והוא מקל גם על הזוכות וגם על החייבים. המורכבות של היחסים ביניהם, שזה שונה מיחסי חייב וזוכה רגיל, זה משהו שמצדיק בעיני את האבחנה בין שתי ההוראות ויצירת הוראה שונה לחייבים כאלה ולחייבים כאלה.
<היו"ר ניסן סלומינסקי:>
אני מציע, מאחר ואנחנו יכולים לעמוד על הנושא הזה, להשאיר אותו. אנחנו זוכרים שיש לנו כאן איזו דילמה. מצד אחד הפרקטיקה מכתיבה את זה, אבל מצד שני יש כאן איזו שהיא פריצה מסוימת. נשאיר את זה. נתקדם הלאה. נחזור לזה. חשוב לי מאוד לדעת אם משרד המשפטים ומערכת המשפט לא רואים בזה חריגה ופריצה שאחר כך תביא לפריצות נוספות. זה יכול להקל אם נדע להגדיר כמשהו חד פעמי, מה שנקרא, לא כהליך מסוים שמחר לאט לאט הרשם גם יתערב בחלוקה השוטפת. צריכים לראות אם כן נלך, איך מגדרים את זה שזה יהיה רק זה. נצטרך למצוא איזה טיעון לוגי מסוים.
<ענת ליברמן:>
אפשר עוד הערה אחת לעניין הזה?

<היו"ר ניסן סלומינסקי:>
כן.

<ענת ליברמן:>
היום בבוקר, אחרי שאתמול נשאלנו על ידי הוועדה, ניסינו לעשות מן סקר של מנהלי מחלקות מזונות ברחבי הארץ כדי לראות איך מניעים פסק דין - גם שאלנו כמה רשמים - ועולה שבדרך כלל  כאשר יש פרק זמן יחסית ארוך של מעל שלושה, ארבעה חודשים, שזה מה שקורה בדרך כלל, בין תביעת המזונות הזמניים ועד מתן פסק הדין, בית המשפט פורס כבר את חוב העבר. זה אומר שבמרבית פסקי הדין שמגיעים להוצאה לפועל החוב כבר פרוס, ואז, למעשה, אם לא נאפשר את הסמכות הזאת גם במצבים שאנחנו צריכים אותה - - חלק מאוד גדול מהתיקים תקועים כי צריך להחזיר אותם לבית המשפט. צריך לקחת בחשבון גם שחוב המזונות, להבדיל מהחוב של חייב רגיל, הוא חוב דינאמי. גם אם בית המשפט כשהוא נתן את פסק הדין נתן אותו על סכום של 100 אלף והחייב לא מצליח לשלם את השוטף בהוצאה לפועל, החוב הזה הוא דינאמי והוא הרבה יותר גדול. האם עד עולם הרשם לא יוכל לדון בחוב הזה? יכול להיות שהוא כבר גמר לשלם את החוב שפעם בית המשפט פרס, אבל החוב הזה לא נגמר, הוא גדל בעקבות אי תשלום המזונות השוטפים. באיזה שהוא שלב צריך לעשות איזה שהוא מעצור, להגיד: החלטת בית המשפט תפסה עד היום, עכשיו התנאים השתנו, החוב השתנה, הוא כבר חוב הרבה יותר גדול.
<היו"ר ניסן סלומינסקי:>
אתם יותר זריזים מבית המשפט? הרי כרגע התיק אצלכם. אם יחכו לתור בבית המשפט, זה יכול לקחת כמה חודשים טובים.  

<ענת ליברמן:>
זה בוודאי. 

<מירב זהוראי:>
הם בכל מקרה מנהלים דיונים בנושא הזה.

<ענת ליברמן:>
רק התייחסות אחרונה למה שאמרת, אלעזר, לגבי היחס בין חייב המזונות לבין כל חייב אחר. אני חייבת להגיד שבסעיף קטן (ד) כמעט ולא נעשה שימוש, מאחר שבית המשפט במקרה רגיל, להבדיל מחוב המזונות, קובע מועדים לתשלום. בדרך כלל החוב יגיע אלינו, להוצאה לפועל, לאחר שכבר חלפו המועדים לתשלום, ולכן ממילא מדובר בחוב עבר רגיל שרשם ההוצאה לפועל מוסמך כבר לפרוס אותו היום בחקירת יכולת. בסעיף קטן (ד) אין כמעט שימוש לגבי חובות רגילים, כי החוב לא מגיע אלינו לפני שהוא נוצר, וזה בגלל הוראות סעיף 6.  
<אלעזר שטרן (הלשכה המשפטית):>
הוא יכול להגיע אליכם אם הייתה כמות מסוימת של תשלומים והוא לא שילם כמה תשלומים עוד לפני שזה הסתיים. 
<ענת ליברמן:>
ברגע שעבר המועד לתשלום זה כבר נחשב לחוב עבר, ואז הרשם מוסמך לפרוס אותו.
<גיא טל- טייטלבאום:>
קודם כל, הערכת יכולת לא באמת נעשית בבית המשפט לדיני משפחה, חשוב לציין את זה, כי יש מינימום מזונות של 1,300 שקל לילד. נניח יש זוג הורים שהאישה מרוויחה 6,000, הגבר מרוויח 6,000. אם יש שני ילדים, הוא צריך להעביר 3,000 שקל. האישה מתחילה את החודש ב-9,000 שקל, האבא מתחיל את החודש ב-3,000 שקל. הוא לא יכול לקיים משק בית. זאת הפגיעה בהסדרי הראייה או בזמני השהות. 200 אבות מתאבדים כל שנה בגלל הוצאה לפועל. זה לא נעים לשמוע. 200 ילדים במינימום נשארים יתומים. זו מכת מדינה. זה יותר גרוע מתאונות דרכים. לא כואב על הילדים שנשארו בלי אבא? אני מבין את המאבק בין הרשויות, אני יודע, אני מבין את זה. תומר, אני יודע על מה הם נאבקים. הם לא שמים לב, אני כן יודע. 
<היו"ר ניסן סלומינסקי:>
גיא, גם לשיטתך ההצעה שלהם הרבה יותר טובה בשבילך. 

<גיא טל- טייטלבאום:>
לא נכון. 

<היו"ר ניסן סלומינסקי:>
כי הם כן עושים את החקירה.
<גיא טל- טייטלבאום:>
הם יודעים לעשות כסף בלי הריביות, בלי שהחייב ישלם. הם יודעים לעשות כסף. אי אפשר להתכחש לעובדות. 
<פרח עץ חיים:>
כבוד היושב-ראש, אי אפשר לדון בנושא הספציפי הזה מבלי לראות את כל התמונה.

<היו"ר ניסן סלומינסקי:>
אפשר. 

<גיא טל- טייטלבאום:>
אתה יודע מה, אני מרים כפפה. תומר, אתה מוכן לשבת איתי אחרי הדיון?

<תומר מוסקוביץ:>
כן.

<גיא טל- טייטלבאום:>
יופי. 

<פרח עץ חיים:>
הבקשה שלהם מנותקת מהמציאות. 

<היו"ר ניסן סלומינסקי:>
גם לשיטתם הרבה יותר טוב שזה יישאר אצלכם.
<פרח עץ חיים:>
גם אצל הרשם לא נעשית שום חקירה. אתם הודיתם בזה בפגישה הקודמת. אמרתם במפורש שהרשם מתבסס על חקירה שנעשית בבית המשפט.
<ניקול דהאן:>
אני מאוד מעריכה את הגישה של היושב-ראש ושל אלעזר שיושב לידו באמירה המאוד מאוד גדולה שצריכים להבין שיש פה גם פן מוסרי, פן פסיכולוגי ופן כלכלי מציאותי. אי אפשר לנתק את הסיפור הזה מהפן המוסרי-פסיכולוגי. יש הרבה סיבות לאי תשלום. הטרנד החדש של לבוא ולהיות יותר קשוב, לפתוח את השיח, כפי שדיברנו, זה טרנד שצריכים לחזק. הוא הבסיס.

<תומר מוסקוביץ:>
אז תנו להעביר את החוק.

<ניקול דהאן:>
אני נמצאת קצת עם הסיוע כי אני גם פועלת ומגשרת. פעם אני עוזרת לזה, פעם אני עוזרת לזה. לעולם המזונות יהיו גבוהים למשלם, לחייב, ולעולם הם יהיו נמוכים לזה שצריך לחיות ולגדל ילדים. זה הסיפור המאוד כואב של הדבר. אני רוצה לשאול פה איזו שהיא שאלה. אני קוראת לזה פלסטר, אני קוראת לזה תמרון כדי לתפקד, כדי לנסות לשפר חקיקה, אבל כנראה שצריכים לעשות חשיבה, כמו בכל המדינות הנאורות, על כל הנושא הזה, לא כל רגע איזו הדבקה קטנה. אם משהו בכיוון הזה של פריסה יכול היה להיות אפילו על ההתחלה, לפני שמסנדלים את האב, אפשר היה למנוע כל כך הרבה אמוציות וכל כך הרבה מכשולים בדרך. זאת אומרת, לקחת את החשיבה הזאת של סיוע לחייב, אולי עם טיפה תמיכה של האוצר, כדי שהמשפחות והילדים באמצע לא ייפלו. אני חייבת לומר, הזוכים הם הילדים. זה חלק מהאמוציות. לא לדבר על הזוכה, כי הזוכה זו לא האימא, זה הילדים.  

<אביטל בגין:>
שאלה לוועדה לעניין ההגדרה של תשלום מזונות שוטף. אנחנו חששנו שההגדרה לא ברורה מספיק, כיוון שלא ברור אם היא מתייחסת למדור ולהוצאות מיוחדות. תהינו אם די בכך שכרגע אנחנו מציינים שזו הכוונה, או שנכון לשנות את ההגדרה לתשלום חודשי שבית המשפט פסק שעל החייב לשלם בגין מזונות והוצאות נוספות. את הרכיב של מה הוא מזונות אנחנו לא רוצים לקבוע פה, אנחנו לא יכולים לקבוע, לכן צריך לוודא שההגדרה לא מונעת הכנסה של רכיבים נוספים שאינם נקראים מזונות. 
<אלעזר שטרן (הלשכה המשפטית):>
למה את רואה בזה משהו שונה משאר המקורות? חוק ההוצאה לפועל כולל בלא מעט מקומות את המונח של חוב מזונות.
<אביטל בגין:>
בגלל שפה אתה יוצר אבחנה בין שתי קבוצות של מזונות, בין חובות שוטפים לחוב עבר. יכול להיטען שמה שלא נכנס פה בהגדרה הוא לא מה שצריך לשלם אותו באופן שוטף. הוא מעלה שאלה.
<אלעזר שטרן (הלשכה המשפטית):>
אני חושב שהאבחנה בין משהו שוטף לבין משהו שהוא עבר עדיין לא עושה פריסה בשאלה של ההגדרה של מה זה מזונות. זאת אומרת, זה יותר בשאלה של צופה פני עתיד או צופה פני עבר, פחות בשאלה של מה נכלל בהגדרה של מה הוא מזונות. אני לא בטוח שיש שינוי מאשר המונח הרגיל בשאר התחומים.
<מירב זהוראי:>
בדקנו את זה גם אתמול. כל מה שנכלל כבר היום, שזה כולל את המדור ואת ההוצאות הנוספות, נכלל במזונות. 

<ענת ליברמן:>
(ד) נוכח רשם ההוצאה לפועל שהמתקיימים התנאים הקבועים בפסקאות (1) ו-(3) של סעיף קטן (ב) אך החייב אינו משלם את תשלום המזונות השוטף בתקופה הקבועה בפסקה (2) של אותו סעיף קטן, רשאי רשם ההוצאה לפועל, אם שוכנע כי החייב לא משלם את החוב כאמור בשל נסיבות חריגות שיירשמו, לצוות על תשלום של חוב העבר במזונות, בשיעורים ובמועדים כפי שיקבע.
בסעיף קטן (ב) היו לנו שלושה תנאים שרק בהתקיימם רשם ההוצאה לפועל מוסמך לפרוס את החוב, כשאחד מהם היה שהחייב משלם את השוטף לפחות חודשיים, ועד למועד הבקשה. מאחר, כפי שאמרתי קודם, ישנם מקרים שהחייבים מגיעים sos לקבל את הפריסה וכל הכספים שלהם מעוקלים והם לא מצליחים לעמוד בתנאי הזה של התשלום השוטף עד להגשת הבקשה ועד לדיון בה, רצינו לקבוע חריג שגם במקרה כזה רשם ההוצאה לפועל, אם יש נסיבות חריגות שיירשמו, יוכל לפרוס את החוב. 
<מירב זהוראי:>
ובתנאי שהוא ממשיך לשלם - - 

<ענת ליברמן:>
(ה) ציווה הרשם על פריסת חוב העבר כאמור בפסקאות בסעיפים קטנים (ב) עד (ד) ו-(י) רשאי הוא להפחית את ריבית הפיגורים שתתווסף לחוב במהלך תקופת התשלום בשיעורים. 

זה מה שהערתי קודם לחבר הכנסת אלעזר שטרן. כפי שאמרתי, ריבית הפיגורים אמורה להמשיך ולהיצבר על החוב, כך נקבע בחוק פסיקת ריבית והצמדה, אבל כדי לאפשר לחייב לשלם ולא שהוא כל הזמן ישלם על חשבון הפיגורים ולעולם לא יצליח לסגור את חוב העבר, אנחנו מאפשרים לרשם ההוצאה לפועל לתת הוראות לעניין הריבית. הוא יכול להפחית את כולה, הוא יכול להפחית את חלקה, הכל תוך איזון במצבה של הזוכה ועד כמה הדברים מגיעים לה. 
(ו) בקשת חייב לפי סעיפים קטנים (ב) עד (ד) ו-(י) (בסעיף זה – בקשה לתשלום בשיעורים) תהיה מנומקת, ויצורפו לה הצהרה מנומקת, הנתמכת במסמכים בדבר יכולתו של החייב לשלם את חוב העבר במזונות, נימוקיו לאי תשלום חוב העבר במזונות, והצעה לתשלום החוב במועדים ובשיעורים שהציע בהתאם ליכולתו וכתב ויתיר על סודיות כאמור בסעיף 7א(א)(2). על צירוף ההצהרה המנומקת יחולו הוראות סעיף 7א(א)(1) ו-7א(א)1). 
ההוראה הזאת היא הוראת פרוצדורה איך מגישים את הבקשה, את הנימוקים שצריך לנמק  מדוע לא עמדת בתשלומים, מדוע נוצר חוב העבר, הצהרה, כתב ויתור על סודיות שיאפשר לרשם לפנות לגורמי מידע כפי שקבוע בחוק ולקבל מידע כפי שקבוע בחוק, סוגי מידע לגבי הנכסים של החייב, הכנסות שלו, התחייבויות, חובות של החייב. זה בעצם לעמוד על מצבו הכלכלי. אלה כל הדברים שביחד יוכלו לאפשר לו לדון בבקשה ולהחליט אם לפרוס את החוק.

(ז) רשם ההוצאה לפועל רשאי לאשר הסדר בכתב בין הזוכה ובין החייב שעניינו תשלום בשיעורים של חוב עבר במזונות (בסעיף זה – הסדר לתשלום בשיעורים של חוב עבר במזונות), לפי בקשת זוכה או חייב (בסעיף זה – בקשה לאישור הסדר) אף אם לא מתקיים תנאי מהתנאים הקבועים בסעיף קטן (ב), אם שוכנע כי הצדדים להסדר חתמו עליו בהסכמה חופשית ובהבינם את משמעותו ואת תוצאותיו. 
הסעיף הזה מדבר על הסדר. לא חייבים לקיים את כל התנאים שדיברנו קודם בסעיף קטן (ב) אם יש הסכמה. 
<היו"ר ניסן סלומינסקי:>
אם יש הסכמה אמיתית. 
<ענת ליברמן:>
נכון.

(ח) הוגשה בקשה לתשלום בשיעורים או בקשה לאישור הסדר, ישלם החייב את חוב העבר במזונות בשיעורים ובמועדים שהציע בבקשה או שעליהם הסכימו הצדדים, לפי העניין, עד להחלטת רשם ההוצאה לפועל בבקשה וכל עוד לא החליט רשם ההוצאה לפועל אחרת.  

כאשר חייב מגיש בקשה לצו תשלומים, או כשיש ביניהם הסדר, הוא גם צריך להציע כמה הוא ישלם על חוב העבר וגם צריך לשלם את זה עד לדיון בבקשה. זה מראה את היכולת שלו לשלם גם את השוטף וגם את הסכום של הפריסה. 

(ט) צו לתשלום בשיעורים של חוב עבר במזונות או הסדר לתשלום בשיעורים של חוב עבר במזונות שניתן לגביו אישור לפי סעיף קטן (ז), ייכנסו לתוקפם במועד שיקבע רשם ההוצאה לפועל, ורשאי הרשם לבטל צו או הסדר כאמור, להתלותם או להתנותם בתנאים. 
(י) רשם ההוצאה לפועל רשאי, לפי בקשת החייב, לשנות צו לתשלום בשיעורים של חוב עבר במזונות, ובלבד שמתקיימים כל אלה:
הסעיף הזה מדבר על מצב שבו כבר ניתן צו בעבר על ידי הרשם לפי סעיף (ב) או לפי סעיף (ד), אבל מסיבות מסוימות החייב לא מצליח לעמוד בצו שניתן והוא בא ומבקש שינוי של הצו. 

(1) רשם ההוצאה לפועל שוכנע כי שינוי הצו מוצדק מכיוון שחל שינוי משמעותי בנסיבות, שאינו בשליטתו של החייב, המשפיע על יכולתו לקיים את הצו, ובהתחשב בפגיעה האפשרית בזוכה.
(2) אם החייב חב בתשלום מזונות שוטף – הרשם נוכח כי החייב משלם את התשלום כאמור במועדים ובשיעורים שנקבעו בפסק הדין, במשך תקופה ממושכת;
(3) החייב שילם את חוב העבר במזונות בשיעורים ובמועדים כפי שנקבעו בצו או בהסדר, במשך תקופה ממושכת, אלא אם כן הוכיח החייב כי לא היה ביכולתו לעמוד בתשלום החוב כאמור בשל שינוי נסיבות כאמור בפסקה (1).

צריך להראות שהוא גם משלם את השוטף, גם שהוא שילם תקופה מסוימת לפי הצו הקודם, אלא אם כן היו לו איזה שהן נסיבות שמנעו ממנו לעשות את זה. הרשם צריך להשתכנע שהיה איזה שהוא שינוי משמעותי שבגינוי החייב לא עמד בצו הקודם כך שהוא צריך לפרוס לו את החוב מחדש.
<אלעזר שטרן (הלשכה המשפטית):>
רק הערה קטנה. חשוב להבהיר שהיכולת לשנות את הצו לפי סעיף קטן (י) אמורה לחול גם במקרה של בקשה לשינוי הסדר. 

<ענת ליברמן:>
לדעתנו לא, כי זה לא צו.  אם הם הגיעו להסדר, אז זו הפעם הראשונה שהרשם רואה את זה.
<מירב זהוראי:>
את ההסדר הוא יכול לשנות, זה הסדר בין הצדדים. 
<אלעזר שטרן (הלשכה המשפטית):>
ברגע שהם הגיעו אליו הוא נותן. לפי סעיף קטן (ז) הוא מאשר את זה. 
<מירב זהוראי:>
אם הם באים עם הסדר חדש - -  

<אלעזר שטרן (הלשכה המשפטית):>
הם לא הגיעו עם הסדר חדש, הם הגיעו ביניהם להסדר. צריך לתקן את זה כדי שיהיה ברור שגם - - 
<ענת ליברמן:>

(יא) הוראות סעיף זה לא יחולו לעניין חוב הנובע ממזונות שגובה המוסד לביטוח לאומי לפי חוק המזונות, ויחולו לעניין חוב כאמור הוראות סעיף 69."

התיקון הזה חל רק על זוכה פרטית. 

(יב) (1) ציווה הרשם על פריסת חוב עבר במזונות לפי סעיף קטנים (ב)-(ד) ו-(י) יותנה המשך פריסת החוב בתשלום חוב המזונות השוטף. 
זה מה שאמרנו, שלא משנים את החוב השוטף, הוא חייב להמשיך ולשלם.

(3) לא שילם החייב שני תשלומים של חוב המזונות השוטף החל ממועד מתן הצו כאמור בפסקה (1), יבטל רשם ההוצאה לפועל, לבקשת הזוכה, את פריסת חוב העבר במזונות, ורשאי רשם ההוצאה לפועל שלא לבטל את הפריסה מטעמים מיוחדים שיירשמו.
הכלל הוא שאם החייב, למרות הפריסה, לא עמד בשני תשלומים, הזוכה רשאית לבוא ולבקש את ביטול הצו. אם הוא לא שילם, זה מה שהרשם יעשה, הוא אכן יבטל את הצו. מטעמים מיוחדים שיירשמו - נניח החייב נפל ולא הצליח לשלם שני תשלומים של השוטף - הרשם יכול להמשיך את ההסדר שנקבע.
<אלעזר שטרן (הלשכה המשפטית):>
ענת, אני חושב שצריך להחליף את הסדר של הסעיפים כך ש-יא יהיה בסוף, יב יהיה לפני כן.  
<ענת ליברמן:>
נכון, אתה צודק.

תיקון סעיף 81א1 זה תיקון שלא קשור למזונות. 

בסעיף 81א1(ג) לחוק העיקרי – 

(1) האמור בו יסומן כפסקה "(1)", ובו במקום "בתום שלושים ימים מיום שהתובע שלח לנתבע את ההתראה" יבוא "בתום שלושים ימים ולא יאוחר מתשעה חודשים מיום שהתובע המציא לנתבע את ההתראה".
סעיף 81א1 מדבר על הגשת בקשה לתביעה על סכום קצוב בהוצאה לפועל. לפני שמגישים בקשה לביצוע תביעת סכום קצוב צריך לשלוח לחייב התראה.
<היו"ר ניסן סלומינסקי:>
זה לא קשור לנושא שלנו. 
<ענת ליברמן:>
זה לא קשור. נכון להיום אפשר לפתוח את תיק ההוצאה לפועל רק אחרי שחלפו 30 ימים מיום ששלחת לחייב את ההתראה. אלא מה? היום ששלחת זה לאו דווקא היום שהחייב קיבל את זה, לכן שינינו את זה מהיום שנשלח ליום שהומצא לחייב. מאז סופרים את 30 הימים, וזה כדי שבאמת יהיה פרק זמן של 30 ימים לחייב לדבר עם הזוכה, אולי למנוע - - 
<היו"ר ניסן סלומינסקי:>

איך את יודעת, בגלל שזה דואר רשום?

<ענת ליברמן:>
זה דואר רשום עם אישור מסירה, לכן אנחנו יודעים מתי זה הומצא. אנחנו נותנים לו 30 ימים.  מכיוון שאנחנו רוצים לתחום את הזמן הזה ולא שהזוכה ייזכר 4 שנים אחרי לבוא ולפתוח תיק הוצאה לפועל כשהחייב כבר חשב ששכחו לו את החוב או נותרה אצלו איזו סמכות וכו' - - 
<היו"ר ניסן סלומינסקי:>
יש איזו סיבה נוספת שבינתיים זה צובר ריבית וכו'?
<ענת ליברמן:>

רק אם זה הסכמי. בדרך כלל בתביעות על סכום קצוב חל חוק פסיקת ריבית והצמדה. ריבית הפיגורים נצברת רק מיום שפתחת את התיק בהוצאה לפועל. עד אז יש ריבית משפטית. היא גם ריבית, רק פשוט יותר נמוכה. אז כן, אנחנו לא רוצים שהריבית המשפטית תימשך לנצח אם הוא יגיש את זה עוד 4 שנים. מעבר לזה, יש גם תביעות לסכום קצוב שיש בהן הסכם לגבי הריבית, ואז ריבית הפיגורים מתחילה עוד לפני פתיחת התיק בהוצאה לפועל.  

<היו"ר ניסן סלומינסקי:>
כלומר, יכול להיות שיש כאן לאותו אחד אינטרס גם למשוך את הזמן.
<ענת ליברמן:>
נכון. אני חייבת להגיד שזו הייתה אחת מהערות שהעירו לנו בדוח מבקר המדינה שהיה לפני שנתיים. אנחנו הבטחנו לתקן את הנושא הזה.
<אלעזר שטרן (הלשכה המשפטית):>
רק חשוב להדגיש שזה לא מאיין את הזכות של הזוכה, פשוט צריך לשלוח התראה נוספת.
<ענת ליברמן:>
נכון. מה שאלעזר אמר קבוע בפסקה (2). 
"(2) ביקשה התובע לבצע תביעה על סכום קצוב לאחר שחלפו 9 חודשים כאמור בפסקה (1) ימציא התראה חדשה לנתבע, ויחולו לעניין זה הוראות פסקה (1).

כלומר, הוא צריך להמציא התראה מחדש. חוזרים ללוחות הזמנים שקבועים בסעיף (1), שחלפו 30 ימים ולא תשעה חודשים. 
<היו"ר ניסן סלומינסקי:>

לא עקבתי אחרייך. תגידי עוד פעם.

<תומר מוסקוביץ:>
אם עברו תשעה חודשים הוא צריך לשלוח התראה נוספת, ואז נספר לו עוד פעם תשעה חודשים.
<היו"ר ניסן סלומינסקי:>

אז הוא יכול כל הזמן לעשות כך?

<תומר מוסקוביץ:>
כן, וגם החייב יכול לשלם. החוב לא מתאיין, לחוב יש 7 שנים - - 
<היו"ר ניסן סלומינסקי:>
בינתיים הוא צובר את הריבית?
<תומר מוסקוביץ:>
זו זכותו של החייב. החייב יכול לשלם. אף אחד לא מונע מהחייב לשלם. 
<יניב הרינג:>
אנחנו מתנגדים לתיקון של הסעיף הספציפי הזה. 
<היו"ר ניסן סלומינסקי:>

למה?

<יניב הרינג:>
בדיון הקודם נתתי את העמדה שלנו. גם מההיבט הפרוצדוראלי, אני חושב, להכניס את זה כאן לתוך תיקון שעוסק בענייני מזונות ולדון בזה ככה בחטף זה לא ראוי. מבחינת ההיקף - היום תובענות לסכום קצוב הן עיקר התיקים שנפתחים בלשכות ההוצאה לפועל. אני חושב שהיה ראוי להקדיש, גם מהפן הפרוצדוראלי, דיון מעמיק בנושא. כיום באים ואומרים: אל תשלח את ההתראה אלא תמציא. זאת דרישה נוספת של המצאה של ההתראה בטרם פתיחת תיק ההוצאה לפועל. כשבאים לפתוח תיק הוצאה לפועל לחייב, הדרישה הראשונית היא להמציא לו אזהרה. בתובענות על סכום קצוב, בשונה משטרות, הזוכה נדרש לשלוח התראה. היום הוא נדרש, לפי התיקון הזה, להמציא את זה בהמצאה מלאה לחייב. כעת אומרים: אם עברו תשעה חודשים, אתה צריך להתחיל את כל התהליך הזה מחדש. ברור לכל שנושה שמחזיק חוב בידו שולח התראה לחייב ואם החייב לא משלם אף אחד לא ויתר על החוב. מצד שני, התיקון הזה יביא למכשול בלהגיע להסדרים עם החייבים בטרם פתיחת תיק הוצאה לפועל.  

<היו"ר ניסן סלומינסקי:>

למה?

<יניב הרינג:>
הניסוח הוא עמום, אדוני. נניח שכרגע שלח הזוכה מכתב התראה לחייב בטרם פתיחת תיק ההוצאה לפועל והחייב פנה והיה מעוניין להגיע להסדר עם הזוכה בטרם פתיחת התיק. הוא שילם כמה תשלומים על חשבון חובו. יש הרבה כאלה שפורסים את זה לטווח ארוך, כי שני הצדדים מעדיפים לא להגיע ללשכת ההוצאה לפועל. מה קרה במצב שבו החייב הפסיק לשלם וחלפו תשעה חודשים? זה אומר שהזוכה צריך להתחיל את כל התהליך מחדש, גם אם החייב פרס את החוב ושילם כמה תשלומים על חשבון החוב. זה יביא למצב שהנושה יגיד: למה אני צריך להיכנס לפרוצדורה הזאת? אני ישר אגיש חוב, אפתח תיק הוצאה לפועל. זה ימנע להגעה להסדרים מול החייבים. מה קורה במצב כזה? זה לא עומד. בנוסף, גם הדרישה להמצאה, להמציא את מכתב ההתראה לחייב כך שהמועד יחול ממועד ההמצאה, לטעמי זה פן שנועד להקשות פרוצדוראלית על הזוכים, היות שברגע שפתחת תיק הוצאה לפועל אתה נדרש להמציא אזהרה לחייב. למה לעשות כאן כפל של המצאות? הדבר הזה מבחינת פרוצדורה הוא מקשה, מה גם שהנושים יעדיפו שלא להגיע להסדרים עם החייבים. זה פוגע בציבור החייבים. אם הם יצטרכו להגיע לתהליך מסובך של לפתוח תיק הוצאה לפועל עם כפל המצאות, עם המתנה ועם לשלוח שוב התראות - - 
<תומר מוסקוביץ:>
אני ממש המום, כי אנחנו התחלנו תיקון שאמור לבטל, שמאוד מקל על העניין הזה של ההתראה. לשכת עורכי הדין - - 
<יניב הרינג:>
למה הוא מקל?
<תומר מוסקוביץ:>
הפצנו לכם תיקון לתיקון 46 כך שאפשר יהיה לפתוח תיק הוצאה לפועל גם אם לא נמסרה ההתראה. אתם מתנגדים לו.
<יניב הרינג:>
אני כאן בתיקון 54. אפשר להכניס את זה לתוך תיקון 46. למה אנחנו דנים בזה בתיקון מספר 54 של מזונות?
<תומר מוסקוביץ:>
אפשר - - 
<היו"ר ניסן סלומינסקי:>
הבעיה שאם אני מפצל אני לא יכול להצביע על החוק. 

<אלעזר שטרן (הלשכה המשפטית):>
אי אפשר להצביע על החוק, כי צריך את האישור של המליאה לפיצול.

<היו"ר ניסן סלומינסקי:>

מה אני יכול לעשות?

<אלעזר שטרן (הלשכה המשפטית):>
אם מפצלים את זה במובן שרוצים שזה יישאר על שולחן הוועדה, אז הוועדה צריכה להצביע על הפיצול, זה עובר למליאה, ורק אחרי שהמליאה מאשרת את הפיצול זה חוזר לפה.
<מירב זהוראי:>
יש הצדקה לפצל? מבחינתנו זה כן תיקון שהוא נכון. אני גם רוצה להגיד שהיה תיקון אחר שנעשה לפני שנה, שבו בעצם נקבע שבפסק דין או בשטר, אם הם לא הגישו תוך שנה, לא תיצבר ריבית פיגורים על התקופה שזה לא הוגש. זה נועד לקדם תהליכים - - 
<יניב הרינג:>
היום אין ריבית. אם לא פתחת תיק הוצאה לפועל, לא מסרת אזהרה, אין ריבית פיגורים. 
<היו"ר ניסן סלומינסקי:>

מה האפשרות שאני יכול לעשות?

<אלעזר שטרן (הלשכה המשפטית):>
יש 3 אפשרויות בפני הוועדה: או לדון בזה ולאשר את זה, או לדון בזה ולא לאשר את זה ואז זה מת, זה לא נשאר על שולחן הוועדה, או לפצל את זה, אבל אז אי אפשר להצביע על הצעת החוק.
<ענת ליברמן:>
יש לי הצעה אחרת. אולי אפשר שזה לא יהיה תשעה חודשים, שזה יהיה שנה. נראה לי ששנה זה זמן מספיק כדי להגיע להסדרים, לראות אם הוא לא עומד. אם החייב עומד בתשלום במשך שנה, אני חושבת שהגיוני להמציא לו אחר כך אזהרה אם הוא לא עמד בזה. אם הבן אדם לא עמד אחרי כמה תשלומים, שיפתח תיק הוצאה לפועל.
<יניב הרינג:>

למה אנחנו מדברים גם על המצאה? 

<מירב זהוראי:>
ובמקביל נבחן תיקון שיאפשר גם להקל את עניין ההמצאה, במידה ולא יצליחו להמציא פעם שנייה.
<ענת ליברמן:>
זה תיקון שאנחנו כבר בוחנים.
<היו"ר ניסן סלומינסקי:>
האם כשאתם מגישים את זה, אם נניח יתברר בסוף שהסעיף הזה לא טוב וכו', תהיה אפשרות לתקן אותו שם? 
<מירב זהוראי:>
צריך שזה יהיה משלים ויסייע. 

<היו"ר ניסן סלומינסקי:>
אנחנו נעשה את זה לשנה.
<יניב הרינג:>
אני לא חושב שהתקופה של שנה, אדוני, כל כך תשנה. אני מדבר גם על הנושא של ההמצאה.  

<תומר מוסקוביץ:>
נתקן את זה אחר כך בתיקון 46. 
<יניב הרינג:>
אז מסירים את זה מסדר היום בתיקון הזה?

<תומר מוסקוביץ:>
לא, קובעים את זה לשנה עכשיו. אם יהיה צורך, נתקן את זה אחר כך, בדיון הבא.
<יניב הרינג:>
מה זה "נתקן את זה אחר כך"? אני אומר, גם לגבי המצאה. אנחנו מדברים גם לגבי המצאה מלאה.

<תומר מוסקוביץ:>
בסדר, אנחנו נתקן את זה אחר כך.

<יניב הרינג:>

זה לא בסדר. אנחנו נמצאים פה בשביל הדברים האלה. פה מדברים על המצאות כפולות, אדוני. למה לעשות את זה? למה להקשות על הזוכה כך שבסופו של יום זה ייפול על כתפי החייב?
<מירב זהוראי:>

כי יש משמעות להמצאות האלו. 

<אלעזר שטרן (הלשכה המשפטית):>
לכל המצאה יש תכלית שונה. התכלית של ההמצאה הראשונה של מכתב ההתראה הוא בשביל למנוע או לנסות וליידע את החייב כדי בכלל למנוע ממנו להגיע למצב של תיק הוצאה לפועל. 

<יניב הרינג:>

שולחים לו את זה בדואר רשום.

<אלעזר שטרן (הלשכה המשפטית):>
בסדר. זה לא סתם לצאת ידי חובה ששלחת וזהו. הרעיון הוא שזה יגיע אליו, הוא יראה ויגיד: יש לי חוב, אולי אני אפנה לזוכה ואנסה להגיע איתו להסדר ולשלם את זה.
<יניב הרינג:>
אם המצאת לו את זה - - 
<אלעזר שטרן (הלשכה המשפטית):>
זו תכלית אחת. אחרי זה יש תכלית שנייה. אם אתה רוצה לפתוח תיק בהוצאה לפועל ולהתחיל לנקוט נגדו הליכים, צריך גם כן לוודא שהוא קיבל את זה. זה לא כפל המצאות במובן הזה - - הרעיון הוא לא סתם לסמן "וי" על זה ששלחת את המכתב.
<יניב הרינג:>
ממש לא. אני אומר, אם המצאתי לו פעם אחת, למה אחרי תשעה חודשים - - ?
<קרן פרג'ון זיטמן:>
אני אשמח לספר לך מה קורה. אתה בטח יודע את זה, אני לא אחדש לך שום דבר, אבל היום החוק מבקש רק לשלוח, כשהדרישה היא כל כך מינימאלית. זאת אומרת, אתה צריך רק לבדוק במשרד הפנים. גם אם הוא עבר דירה ולא עדכן את הכתובת - נכון שזו בעיה של החייב שהוא לא עדכן את הכתובת -  זה לא מגיע אליו. מה המשמעות? שהמשלוח הזה הוא הרבה פעמים איזה שהוא תנאי שצריך לסמן עליו "וי", הוא לא באמת מוודא שהחייב מקבל את פתיחת התיק, את עצם החוב. יש הרבה מאוד הליכים שאפשר לקיים ולנקוט כנגד חייב גם אם אין המצאה מלאה. 

<גיא טל- טייטלבאום:>

אבל הוא ברחוב, הגיע לרחוב. בגלל זה אין לו כתובת. 

<היו"ר ניסן סלומינסקי:>

מתקנים את זה עכשיו.

<קרן פרג'ון זיטמן:>
אם החלטת לפתוח תיק ועוד לא ביצעת מסירת המצאה מלאה, עדיין החוק מאפשר לך - -  
<היו"ר ניסן סלומינסקי:>
תומר, מתי אתם מתכוונים להגיש - - ?
<תומר מוסקוביץ:>
זה מחכה לוועדת שרים לחקיקה. 
<יניב הרינג:>

אז למה לא להכניס את זה בתוך - - ?

<תומר מוסקוביץ:>
אני מחכה עם זה לוועדת שרים. 

<היו"ר ניסן סלומינסקי:>
בואו נעשה כך. גם בגלל הנושא הפרוצדוראלי שאני לא יכול לפצל את זה כי אז אני צריך לאשר את זה בוועדת הכנסת ואחר כך במליאה, וגם כי אנחנו כן רוצים לאשר כי הגענו לסיכום, אנחנו נשנה את הסעיף הזה לשנה. במידה ונצטרך לבחון את זה, אז כשתגישו נוכל לעשות את הבדיקה גם בנושא הזה.
<יניב הרינג:>
עוד דבר אחרון. אם אנחנו כבר משנים, ניתן לשנות גם עוד דבר. כבוד הרשמת כאן נתנה הסבר מפורט בעניין הזה, אני מבין את זה, רק אני אומר, אם המצאנו פעם ראשונה את ההתראה ואין מסירה מלאה לחייב, למה לאחר תשעה חודשים צריך להמציא שוב? אני אומר בעניין הזה של חוק ההתיישנות. עם כל הכבוד, זוכה, ברגע שהוא שלח מכתב התראה, לא יכול להיות שאחרי תשעה חודשים הוא החליט שהוא ויתר על חובו, אלא אם כן הוא החליט שהוא ביטל. ברגע שזוכה שלח מכתב התראה לחייב, המציא לו בהמצאה מלאה, למה לאחר שנה או תשעה חודשים הוא צריך לעשות את הפרוצדורה הזאת שוב? את זה, אני חושב, אפשר לשנות. אם ישנו את זה, נוכל להתקדם. לטעמי זו דרישה מיותרת. גם רשות האכיפה והגבייה, אני חושב, לא צריכה להתעמק על זה, זה לא מהותי.
<תומר מוסקוביץ:>
זו כל המשמעות של התיקון. מה יקרה אחרי תשעה חודשים?
<יניב הרינג:>
מה קרה אחרי תשעה חודשים? 
<תומר מוסקוביץ:>

אתה אומר שאתה רוצה לבטל את זה.

<יניב הרינג:>
אני אגיע ללשכת ההוצאה לפועל, אני אראה שמסרתי  - - 
<תומר מוסקוביץ:>
אנחנו לא מסכימים.
<היו"ר ניסן סלומינסקי:>
בואו נעשה כך. אנחנו נצביע על החוק עם השינוי. 
<אלעזר שטרן (הלשכה המשפטית):>

יש עוד שני סעיפים.

<היו"ר ניסן סלומינסקי:>

תקריאי אותם, ואז אני אגיד את הסיכום.

<ענת ליברמן:>
התיקון הבא הוא תיקון עקיף בחוק לתיקון דיני משפחה (מזונות).

בחוק לתיקון דיני המשפחה (מזונות), התשי"ט-1959, אחרי סעיף 11 יבוא: 

"תשלום בשיעורים של מזונות בעד העבר 11א. פסק בית המשפט מזונות בעד תקופה שקדמה ליום מתן פסק הדין, רשאי הוא להורות על תשלום המזונות כאמור בשיעורים ובמועדים כפי שיקבע."

זו הוראה שמבהירה את המצב הקיים, את סמכותו של בית המשפט להחליט לפרוס את החוב כבר כשהוא נותן את פסק הדין.

<אלעזר שטרן (הלשכה המשפטית):>
חשוב רק להבהיר שהתיקון הזה לא מפריע ולא נוקט צד במחלוקת שיש בפסיקה אם החוק לתיקון דיני משפחה (מזונות) חל או לא חל על מי שיש לו דין אישי. הוא לא נוקט עמדה בזה. 

<ענת ליברמן:>
נכון. 

תחילה. 8. (א) תחילתו של חוק זה, בכפוף לסעיף קטן (ב), 30 ימים מיום פרסומו. 
אנחנו ביקשנו לשנות את זה כך שכל החוק יחול שישה חודשים לאחר - - 

<אלעזר שטרן (הלשכה המשפטית):>
אז לא צריך את סעיף קטן (ב). 
<ענת ליברמן:>
נכון, יהיה רק סעיף אחד שאומר כך: תחילתו של חוק זה, שישה חודשים מיום פרסומו. 
<פרח עץ חיים:>
חשוב לציין שלא נעשית בדיקת יכולת כלכלית לאישה, אם מוצדק לגבות חוב מזונות שמנותק מהמציאות. אם אין לה את הצורך האמיתי כי היא מרוויחה מספיק כסף, אז רק בגלל שפסק בית המשפט - -  אני אומר קבל עם ועדה ובצורה חד משמעית, אם מישהו יוכיח אחרת ממה שאני אומר, אני אשמח להודות בפניו, אבל לא נעשית בדיקת יכולת אמיתית, לא בבית משפט ולא בהוצאה לפועל. את הנושא הזה חשוב לציין. 
חשוב לבדוק האם האב הצהיר בפני השופט או הרשם שהוא רוצה לזון את ילדיו בעצמו, וזה למרות שפסק בית המשפט את מה שפסק. האב עדיין מבקש להיות נוכח בגידול ילדים ולזון את מזונותיו בעצמו, באופן ישיר, לא באופן עקיף, למרות שפסק בית המשפט. האם יש מציאות שאני רוצה היום לזון את ילדיי? אם מחר אני לא יכול, קחי כסף, תזוני את אותו. הפסיקה של בית המשפט היא פסיקה רובוטית, מנותקת מהמציאות, מנותקת רגשית ממה שנעשה בתא המשפחתי. אין שום התייחסות לנושא הזה. 
חשוב לציין שכל חוב המזונות שנקבע על פי איזה שהוא רף מסוים של כמה צריך לשלם, גם הוא  נעשה בצורה רובוטית, מנותקת מהמציאות, גורף. הם קוראים לזה מזונות, אבל בפועל מדובר על סגנון חיים ועל רמת חיים. מזון זה מלשון איזון. כשפוסקים במידה לא מאוזנת, אז הפגיעה המכוונת היא במזיד. מי שמקשיב להוראה הזאת הוא נבל ברשות החוק או ברשות ההוראה המשפטית. 

רציתי לשאול אתכם, באיזה שלב תתחילו לבדוק באופן יזום את גובה תשלום המזונות של זוג נשוי שעדיין לא פנה אליכם מתוקף הסמכות של בית המשפט והרשם לפסוק מזונות לילדים? צריך לוודא שנשות הרווחה יגיעו לכל בית בישראל ויבדקו מה גובה רמת החיים וסגנון החיים שהאב מספק לילדיו. האם אתם מתערבים בסטנדרט חיים של זוג נשוי, ותוך כמה זמן תגיעו ליעד? 
חשוב לציין שהדין העברי אמנם אומר שהאב חייב במזונות ילדיו, אבל אנחנו גם יודעים שאסור לגבות ריבית על פי התורה. זה גם כן הדין העברי. אתם פוסחים פה על שני הסעיפים. לא יכול להיות שמצד אחד תחזיקו בכובע של הדין העברי, אבל מצד שני תהיו נבל ברשות החוק, ברשות התורה ותגבו ריבית. 
אבא שבשמיים זן ומפרנס ומכלכל את כל יצוריו ברחמים. הילד שקוטף את הפרי מהעץ בגן לא צריך לרדוף אחרי האבא הביולוגי ולשאול אותו "למה לא אתה זה שסיפקת". המדינה לא צריכה לרדוף את האבא ולראות האם הילד אכל כבר את הפרי מהעץ בגן, או מאיפה בא המזון לפיו של הילד. האם צריך לרדוף את האבא על המזונות הרטרואקטיביים בצורה מנותקת מהמציאות כי בית המשפט פסק שצריך לרדוף אותו? אנחנו מתפללים בברכת המזון ומצטטים את הנביא שאומר: "נער הייתי וגם זקנתי ולא ראיתי צדיק נעזב וזרעו מבקש לחם". ונאמר: "ועמך כולם צדיקים".  

<היו"ר ניסן סלומינסקי:>
פרח, אנחנו דנים בנושא מסוים, אנחנו לא דנים בדברים שקשורים לבית המשפט. הרבה מאוד נושאים רחבים שהעלית - - 
<פרח עץ חיים:>
אנחנו דנים פה בהשמדת המשפחה. 

<היו"ר ניסן סלומינסקי:>
לא. 

<גיא טל- טייטלבאום:>
חשוב לי להגיד שהוצאה לפועל הוא חלק משבירת מעגל האמונות המשפחתי. אתם שוברים לילד את מעגל האמונות. אנחנו באנו לייצג פה את המוסריות ואת הילדים, לא את הכסף, לא את האינטרס האישי.
<היו"ר ניסן סלומינסקי:>
בסדר, לא בדיון הזה . זה לא קשור.

<פרח עץ חיים:>
אתם פורסים את החוב מדומה.

<גיא לפידות:>
הייתי בישיבה הקודמת שהוצגו דברים קשים על הרשמים. אני באתי הנה כדי להסביר שהרשמים, האנשים שיושבים פה מנותקים לגמרי מהרשמים. אני אבא במשמורת משותפת מזה 9 שנים. אני עובד, אני מגדל את הילדים שלי, אני משלם את כל הוצאותיהם. אני לא מסוגל לעמוד במזונות, לכן אני גם לא משלם מזונות. אני חייב 150 אלף שקל להוצאה לפועל. הסיפור הזה אמור להתייחס אלי. ב-5 השנים האלו שאני פונה לרשמים,  גיליתי שהם מאוד שרירותיים. אני רוצה להסביר למה הם שרירותיים, אם יורשה לי.
<היו"ר ניסן סלומינסקי:>
לא. זה לא קשור.

<פרח עץ חיים:>
החוק מנותק מהמציאות.
<גיא לפידות:>
החוק כתוב יפה, הפונטים, נדמה לי שהם דויד, הם נהדרים. אין לזה קשר למציאות, אדוני. 

<היו"ר ניסן סלומינסקי:>
ולחוק בלי השינוי הזה יש קשר למציאות?
<גיא לפידות:>

כן.

<פרח עץ חיים:>

כבר דנו בזה, לא צריך לשנות עוד פעם.

<היו"ר ניסן סלומינסקי:>
אתה רוצה שלא נאשר את זה? המצב הקודם כן טוב?

<גיא לפידות:>
הוא לא משנה. 

<היו"ר ניסן סלומינסקי:>

אם לא משנה, נגמר הסיפור. על מה אתה מדבר אם זה לא משנה?

<גיא לפידות:>
אבל אני בא עם משהו פרקטי.
<היו"ר ניסן סלומינסקי:>
לא, אבל לא זו הנקודה. 
<גיא טל- טייטלבאום:>
הם לא רוצים שנציע.

<היו"ר ניסן סלומינסקי:>
אני לא רוצה שלא נציע. יש דברים שהם לא קשורים לפה, הם קשורים למערכת רחבה יותר.
<גיא לפידות:>
אני מבקש להציע - - 

<היו"ר ניסן סלומינסקי:>
אני לא מבין, אתה רוצה להציע, תציע. אתה נותן הצהרות על דברים שהם לא רלוונטיים. אתה רוצה שאני אדון עכשיו אם הרשמים שם הם טובים או לא טובים? זה לא הנושא שלי כרגע. אני לא מעלה עכשיו את הנושא הזה, כמו שאני לא מעלה אם השופטים שופטים בסדר או לא. לא רלוונטי כרגע.
<גיא לפידות:>
אני אתן לך דוגמה אחת. כל הקטע של הסדר או פריסה הוא פריבילגיה של הרשם. אין לחייב אפשרות, גם אם אין לו יכולת וגם אם הוא לא עומד, לבוא אל הרשם ולהגיד: "אני דורש בדיקת יכולת". מתי הרשם מתחייב לפעול בצורה הוגנת? מתי זה קורה? 
<היו"ר ניסן סלומינסקי:>
טוב, גיא, אני שמעתי. אני שומע אותם שהם עושים את החקירה. יושבת כאן גם - - 

<גיא לפידות:>
הם לא עושים חקירה. אני ביקשתי. 5 שנים - - 

<היו"ר ניסן סלומינסקי:>
גיא, מאה אחוז. יש מחלוקת. אתה אומר - - 

<פרח עץ חיים:>
זה לא מחלוקת. יש מי שמשקר, יש את העובדות בשטח. 

<גיא לפידות:>
זה סתם דיבורים.
<היו"ר ניסן סלומינסקי:>
אוקי, גיא, תודה. אני חוזר עכשיו לנושא עצמו. בסדר, אני שמעתי, אני לא מקבל. אני חוזר עוד פעם, אנחנו נצביע על החוק. יש את הנושא של הדוחות.
<אלעזר שטרן (הלשכה המשפטית):>
לא נכניס חובות דיווח, אבל אני כן מבקש, אם תוכלו בדוח השנתי שאתם מגישים בכל מקרה לוועדה, לנסות ולהכניס נתונים גם על היישום של התיקון הזה.  

<תומר מוסקוביץ:>
אין בעיה.

<אלעזר שטרן (הלשכה המשפטית):>
לא נכתוב את זה פורמאלי.

<היו"ר ניסן סלומינסקי:>
נושא אחד שבו יש שינוי זה שאנחנו הולכים לשנות החלטה של שופט בפריסה של החוב. אם שופט פרס את החוב, עכשיו אנחנו נותנים לרשם סמכות לעשות שינויים בנושא הזה. אני לוקח את זה על אחריותי, למרות שזו פריצה מסוימת. אני סומך עליכם שאתם, משרד המשפטים, עשיתם את הבדיקות, כולל עם מערכת המשפט וכו', וזה על דעת כולם. אני לוקח את זה על עצמי. נקודה אחת. 
נקודה שנייה, הנושא שקשור למה שיניב הזכיר. אנחנו נאריך את זה בשנה. בדיון שיהיה על הדבר שאתם אומרים שצריך לעשות אנחנו  נעשה את התיקונים או השינויים, וזה אם יהיה צורך. 
<יניב הרינג:>
אם נידרש לעשות תיקונים בסעיף הזה, נעשה את זה במסגרת תיקון סעיף 46?
<היו"ר ניסן סלומינסקי:>
כן. מי בעד לאשר את הצעת חוק ההוצאה לפועל? לא כתוב כאן איזה מספר.

<אלעזר שטרן (הלשכה המשפטית):>
נכון, יהיה כתוב את המספר.

<היו"ר ניסן סלומינסקי:>
אוקי, ייקבע המספר.  התשע"ז-2017. מי בעד לאשר את זה עם מה שאמרנו, ירים את ידו?
הצבעה

בעד – פה אחד 

נגד – אין 

נמנעים – אין 

הצעת חוק ההוצאה לפועל (תיקון מס'..), התשע"ז-2017, אושרה.
<היו"ר ניסן סלומינסקי:>

אושר פה אחד. הישיבה  נעולה. 

<הישיבה ננעלה בשעה 10:55.>

